Udaltzaingoa: "Kalean egote hutsa ez da kausa izango isunik jartzeko" : Oarsoaldeko Hitza\nUdaltzaingoa: "Kalean egote hutsa ez da kausa izango isunik jartzeko"\nOrdutegiaren murrizketa berriak kale edanean sortu izan diren pilaketak ekiditea du helburu; gaueko zaingoa indartuko dute hori bermatzeko.\nPasaiako udaltzainak, Antxon. Artxibo irudia.\nPasaiako Udaltzaingoak aditzera eman du indarrean sartu berri den neurri murriztaile berria arautzeko irizpide nagusia “zentzua eta zuhurtzia” izango direla, zalantza eta kontraesan asko sor baititzake. Izan ere, gauerditik goizaldeko 06:00ak arte kalean ez biltzekoa gomendioa baita, eta, nagusiki, azken aldian kale edanaren ondorioz sortu izan diren jende pilaketak etetea du helburu.\nPolizia munizipalak jakinarazi du “kalean egote hutsa” ez dela kausa izango inori isunik jartzeko; bai, ordea, bizikide ez direnen artean derrigorrezko distantzia ez bermatu eta, bereziki, alkoholdun edariak eremu publikoan kontsumitzea. Arau hori ez da berria, aurretik ere legeak espresuki debekatzen baitzuen kale zurrutean aritzea; dena dela, halako bilkurak errotik atera asmo dituzte.\n“Badakigu Pasaiako zein lekutan bildu ohi den jendea, eta eremu horietan gaueko zaingoa indartuko dugu, ditugun baliabideekin”, aitortu dute. Ertzaintzarekin elkarlanean arituko dira hartarako.\nPasaiako poliziak zuhurtzia eta arduraz jokatzea galdegin du, eta murriztapen berriarekin hala jarduten ahaleginduko direla haiek ere ziurtatu dute. Ezbaiak egonen direla jakin badakite aurretik, esate baterako, tabernen araudia hartu dute ahotan; ostalaritza establezimenduek terraza zabalik eduki dezakete 00:00etatik aurrera ere, eta bertako kontsumitzaileek mahaitik jaiki ondoren egungo egoerarekin arduratsu jokatzen badute, “ez gara gu beraien atzetik ibiliko halakoetan inori isuna jartzeko”.\nErlazionatutako edukiaBizikideak ez direnen kaleko topaketak debekatuta, 00:00etatik 06:00etara


Umeen kontrako abusuak salatzen segituko du Getxoko mugimendu feministak\n2019ko maiatzaren 23a, osteguna | Ordua Euskal Herrian 21:29:02\nAstelehena, azaroaren 19a, Adin Txikienganako Sexu-abusuen eta Tratu Txarren Prebentziorako Nazioarteko Eguna. Getxoko mugimendu feministak babestu egin ditu umeen sexu-abusuak salatzeagatik ikerketapean dauden militanteak.\nUmeen kontrako sexu-indarkeria zigor barik gera ez dadin eskatu zuten 800 pertsonak Algortan, joan den ekainean (Argazkia: Hiruka.eus)\nDatorren urteko martxoaren 8an beste emakume-greba bat egiteko lanak hasita dauzka Getxoko mugimendu feministak. Aurreko ikasturteak utzitako irakaspenetatik eta ondorioetatik landuko dute, eta datorren aste-akabuan abiatuko dituzte hainbat ildo.\nHiru pertsona ikerketapean\nIldoetako bat da epaiketa-bidean egon daitezkeen hiru pertsonaren kasua azaltzea. Hiru pertsona horiek hurbilekoak direla eta ikerketapean daudela jakinarazi dute Haurren Kontrako Indarkeriarik Ez! plataformak, Algortako Bilgune Feministak eta Haziak Algortako Emakume Gazte Feministen Taldeak. Ez dakite euren kontrako auzi bat zabalduko den ala ez. Zabaldu dutenez, hirurek lan publikoa egin dute pederastia eta umeenganako sexu-abusuak salatu eta mahai gainean ipintzeko. Lan horren adibide bat da joan den ekainaren 24an Algortan egin zen manifestazio jendetsua, "Haurren kontrako sexu-indarkeriaren aurrean zigorgabetasunik ez!" goiburu pean. Hiru eragileek azaldu dutenez, Algortan aita bat epaitu eta absolbitu zuten horrelako afera batean. Elkarteek landu zuten gaia, umea eta sendia identifikagarria egin zitekeen inolako informaziorik eman barik. Gogorra egin zitzaien kasua ezagutzea, "gureetako bat zela jakitea sinestezina zelako. Gure ezagun bat edo horrelako ezkerreko pertsona mitiko, iraultzaile eta borrokalaria edo nire lehengusu bat, edo zure anaia, edo kuadrillako guaiena... ezagunak direnean, nola egiten zaio aurre?". Euren berbetan, "isilik geratzea oso garesti ordainduko dugu gizarte modura. Ausardia ez da beldurrik ez sentitzea, beldur izan arren erantzutea baizik".\nEuren ustean, "Manada"-koak edo ezezagunak salatzea "oso erraza" da, baina arazoa paraje denean ez omen da samur egiten: "Batzuentzat errazena da esatea: hori etxean konpontzen da, hori familien kontua da, gu ez gara sartuko, ez naiz posizionatuko; eta guk pentsatzen genuen hori ez dela horrela konpontzen den kontu bat. Posizionatzea eskatzen du, borroka egitea, egoera horretan zoritxarrez ume piloa dagoelako. Zenbat jende dago, oraingoa lantzen hasi garenean, gogoratu dena txikitan jasandako erasoakaz, orain ausartu dena berbak ipintzen horri!", nabarmendu dute.\nOnartzen dute "betidanik" egon den gaia dela, baina eragile horiei "lehertu egin zitzaien eskuartean". Azaldu dutenez, "erabaki genuen ezin genuela beste alde batera begiratu, ikusita gainera ume bat zegoela hor". Ume horretaz gainera, kontziente dira arazoa globala dela eta Euskal Herrian milaka neska-mutili eragiten diola, 13 urte azpikoen %20ri, Europako Kontseiluaren ikerketen arabera. Hala, arazo hori "beste borroka-zelai bat" dela ulertu eta bertara sartu ziren plataforma, Haziak, Bilgune eta beste hogei bat elkarte feminista. Denek hartu zuten jarrera argi bat: "Esan genuen nori sinisten diogun: umeei, kasu horretan ere". Horrek hausturak sortu zituen eragile horietako hainbat militanteren eta euren betiko lagunen artean. Euren ustean, "errazagoa da esatea: ez, gezurra da, esajeratzen dabiltza... Baina sinesten baduzu, zer edo zer egin behar duzu; horrelako kontu baten aurrean posizionatzeak berak eskatzen dizu lanketa bat egitea", kaleetan zein auzi-prozesuan.\nBigarren arloan, ikusi dute "justizia matxista zelango ankerra den, zelango injustua den". Justizia eredu horrek ez die balio: "Ez dago formazio feministarik epaitegietan". Zerrenda luzea egin dute "epaileek esaten dituzten astakeriakaz", "Manada"-ko auzia, Juana Rivasena eta beste hamaika aipatuta. Hori dela eta, azaroaren 25ean justizia kristau eta patriarkala salatuko dute. Data hori hur dagoela, Bilgune Feministak gogorarazi du indarkeria ez dela soilik fisikoa edo psikikoa: "Politikariak kanpainan ipiniko dira berriro, eta eskatu beharko diegu, pasatu dugun urte beltzagaz, erakundeak morez bete ditzatela; ezin ditugu aukerak galdu politika feministak lantzeko eta aldarrikatzeko, politikarien agendetan goi-goian egon daitezen: aurrekontuan, hirigintzan... Gaur egun dena dago lotuta emakumeen kontrako indarkeriagaz: puntu beltzak, non ipintzen dituzten autobusak, non plazak, zer zaintza-eredua gura dugun, lanaren behin-behinekotasuna... Getxon, etxeko langileen mundu ikusiezina mahai gainera ekarri behar dugu".\n4tik 1. Lau neskatilatik batek sexu-abusuak jasaten ditu 13 urte bete aurretik, eta egoera bera bizi dute zazpi mutikotik batek, Haurren Kontrako Indarkeriarik Ez plataformaren arabera.\n6 urte. Sei urte bitarteko umeen testigantzak ezin dira kontuan hartu legeen arabera, Haziak taldeak gogorarazi duenez: "Ez omen da objektiboa ezta erreala ere; legea ez dago prest eta gizartea eta epailea ere ez".\nGetxoko mugimendu feministaren egitaraua\nAzaroak 23, barikua\n19:00 "Deskontrolatua antzezlana", Itzubaltzetako Ibar nagusien etxean, Itzubaltzetako Emakumeen Asanbladak antolatuta.\nAzaroak 24, zapatua\n13:00 Umeen kontrako indarkeriari aurre egiten dutenei ez isiltzeko agerraldia, Algortako Telletxe plazan.\nAzaroak 25, domeka\n13:00 Justizia matxista salatzeko elkarretaratzea, San Nikolas plazan.\nMartxoaren 8ko grebaren arrakasta errepikatu gura dute datorren urtean\nEuskal Herriko Mugimendu Feministak joan den irailaren 22an erabaki zuen datorren urtean ere emakumeen* greba egitea, martxoaren 8an. Horren prestaketa hasteko, bilera irekia antolatu zuten Haziak eta Bilgune Feminista taldeek joan den urriaren 26a, Algortan. Azaldu dutenez, martxoaren 8an kaleak betetzeko asmoa daukate datorren urtean ere. Hori dela eta aurtengo ereduari jarraituko diote, antolakuntza horizontala erabiltzen eta lana sareetan egiten. "Iaz Bilgune Feministakook batzar hori planteatu genuenean, ikusten genuen bazegoela indarra, eta gaur egun ere badago, gazteen, pentsionisten eta alargunen aldetik, mugimendu feministagaz batera. Hemen, Algortan eta Itzubaltzetan ere bagara eragile feminista asko, bakoitza gure arloan gabiltzana".\nSindikalismotik ere ibili ziren greba antolatzen, "ahal genuen moduan", eta lehenengo bileran aretoa gainezka ikusi zutenean, argi izan zuten «badagoela indarra eta borrokarako gogoa". Orduan azaldu zuten 24 orduko greba feministarako deita eginda zegoela martxoaren 8rako, eta lantzen eta indarrak biltzen hasi ziren. "Apustu bat egin genuen: egingo dugu. Horretarako, gazteei, pentsionistei, Algortako mugimenduari... deitu genien, Itzubaltzetak beste dinamika bat daroalako". Algortan 25 bat emakume elkartu ziren, eta diagnostikoa konpartitu zuten.\n"Batzuk gazteagoak ziren, beste batzuk nagusiagoak, baina zer batzen gaitu? Emakumeak* garela. Berdin zaigu zer adin edo zer kolore edo zer klase sozial izan, emakume izate hutsagatik sistema matxistaren indarkeria pairatzen dugu egunero. Pentsionistak, alargunak, etxeko langileak, gazteak, ikasleak, langileak... Denok jasaten dugu indarkeria-motaren bat". Euren ustean, "hemen oso naturalizatuta dago gu garela ahulak, eta horrela sozializatu gara. Horrelakoak konpartitu genituen, batzen gaituztelako. Gero bakoitzak gure ideologiak edo gure esparruak izan arren badago oinarri hori, batzen gaituena". Datorren grebako antolakuntzan parte hartu gura duenak badu datozen ekimenetara hurreratzea.\nAlbiste hau hiruka.eus-ek argitaratu du eta CC-by-sa lizentziari esker ekarri dugu ARGIAra.\nKanal hauetan artxibatua: Indarkeria matxista | Getxo | Haurren eskubideak\nDuela urte batzuk, eraso matxisten inguruko tresna eta adostasunen beharretik prozesu kolektibo bat abiatu genuen Joxemi Zumalabe Fundazioan. Indarkeria matxistei aurre egin,gaiaren inguruan eztabaidatu eta euskarri bat sortzea fundazioaren azken urteotako lehentasun bat izan da, eta bide gorabeheratsua izan den arren lortu dugu erronka honi heltzea.\n2019-05-14 | Euskalerria irratia\nEmakume batek Iruñeko kiromasajista bat salatu du sexu abusuengatik\nIruñeko 2. Instrukzio Epaitegiko epaileak ikerketa abiatu du Nafarroako Justizia Auzitegi Nagusiak jakinarazi duenez. Aurrez, beste bi bezerok salaketa bana aurkeztu zuten bere kontra. Zentroa itxi edo ez aztertzen ari dira.\nMaiatzaren 2an bi ahizpen amak salaketa jarri zuen Getxoko komisaldegian. Ikerketa amaituta gizonezkoak epaile aurrean deklaratu du, eta honek bere espetxeratzea agindu du.\nNafarroako Auzitegi Gorenaren auziak bederatzi urteko espetxe zigorra eskatzen du bost bortxatzaileentzat. Alde guztiek aurkeztu dituzte helegiteak: erasotuak, auzipetuen defentsa abokatuek, Fiskaltzak eta herri akusazioa osatzen duten Nafarroako Gobernuak eta Iruñeko Udalak.\nSanferminetako talde bortxaketako militarrari 150.000 euroko isuna, erasoaren bideoa zabaltzeagatik\nDatuen Babeserako Espainiako Agentziak isuna jarri dio 2016an Iruñean beste hainbat gizonekin batera emakume bat bortxatu zuen Alfonso Jesus Cabezuelo militarrari. “La manada” gisa ezagutzen den taldeko kideak 150.000 euro ordaindu beharko ditu.


Nagore Mujika: “Senideok eta euskal gizartearen parte handi bat espetxe politika noiz aldatuko den zain gaude” - Uriola.eus\nprestaldizkaria 2017-02-07 09:00 Jendartea Deustualdea\nUrtebete eta erdi inguru darama Etxerat elkartearen koordinatzaile lanetan Bizkaian. Elkarteak Ibarrekolan zabaldu duen egoitzan euskal presoen senideei laguntza, aholkularitza eta babesa eskaintzen die, “bizitzea egokitu zaien egoera traumatiko eta mingarri hori arintzeko asmoz”.\nZer suposatzen da euskal preso baten senide edota lagun izateak?\nArgi dago senide bat kartzelan edukitzea oso gogorra dela edonorentzat. Senide hori preso politikoa bada, askoz gogorragoa. Izan ere, preso politikoei sistematikoki aplikatzen zaizkien legeak eta bizitza erregimena askoz latzagoak eta krudelagoak dira, hala beraientzat nola beraien lagun eta senideontzat. Inondik ere, dispertsioa da adibiderik gordinena. Inoiz ez du ez zentzurik ez lege euskarririk izan, gizagabea izan da hasiera-hasieratik, baina orain, ETAk bere erabakia hartu zuenetik ia sei urte igaro direlarik, senideen kontrako xantaia eta mendeku hutsa da. Ez du beste azalpenik. Beste adibide bat preso gaixoak dira. Legearen arabera kalean egon beharko luketen arren, espetxean jarraitzen dute. Bizkaian lau kasu ditugu, oso gogorrak.\nAzken urtean euskal presoen egoera, eta ondorioz euren senide eta lagunena, ez da aldatu. Zein da zehazki egoera?\nEgoerak okerrera egin du azken urteotan, Espainiako Gobernuak espetxe politika gogortu duelako. Espainiak bere kondenak inposatzen ditu, Europako lege markoak betetzeari uko eginez edo, gobernuak berak aitortu duenez, “ingeniaritza juridikoa” erabiliz. Helburua oso argia da: presoak kartzelan atxikitzea ezarritako kondenek agintzen duten baino denbora luzeagoz. Lehenik, ‘Parot legearen’ bidez saiatu ziren hori egiten, eta lortu egin zuten. Izan ere, Europako Auzitegia lege horren kontra agertu zenerako, hainbat euskal preso politikok zegokien baino 10 urte gehiago eginak zituzten kartzelan. Orain, berriz, gobernuak uko egiten dio hainbat presok dagoeneko beteak dituzten espetxealdi luzeak kontuan hartzeari. Hori ez da justizia egitea, mendekuzko politika baizik. Bestetik, preso gaixo larrien egoera salatu behar da. Gaixotasun larriak pairatu arren espetxean dauden 12 preso ditugu. Zoritxarrez, zerrenda hori handituz joan da azken urteotan. Gaur egun, gainera, publiko egin ez diren beste horrenbeste kasu daude. Preso gaixoen egoera erarik krudelenean erabiltzen dute haien kontra nahiz beraien senideen kontra. Interes politikoak dira pertsona horiek kartzelan atxikitzeko arrazoi bakarra. Izan ere, Espainiako legediak berak dioenez, pertsona horiek kalean egon beharko lukete. Egoera horrek senideen sufrimendua eta ezinegona areagotu besterik ez du egiten.\nZein da Deustualdeko presoen egoera?\nDeustualdeko bost preso politiko daude, lau Espainiako estatuan eta bat Frantziako estatuan. Guztiak Euskal Herritik urrun daude, etxetik 600 km-ra gutxienez. Eta bostak lehen graduan daude, horrek dakarren guztiarekin: gutunak kontrolatu eta murrizten dizkiete, komunikazio guztiak grabatzen dizkiete eta astean bi gutun bakarrik idatzi ahal dituzte. Espainiako estatuan, preso sozialek bost minutuko hamar dei egin ahal dituzte astean; euskal presoek, ordea, zortzi besterik ez. Gainera, hain urrun egoteak defentsarako eskubidea zailtzen die. Bost preso horien egoerak sufrimendu erantsia eragiten digu haien lagun eta senideoi, beraiekiko senidetasun eta adiskidetasun loturak eten nahi ez ditugulako, horrek dakartzan ondorio guztiekin. Urte asko dira egoera hori pairatzen dugula, eta urte bakar bat aski da familia oso bat ekonomikoki, fisikoki eta psikologikoki ezegonkortzeko.\nBizkaiko Etxeratek egoitza zabaldu zuen Ibarrekolandan joan den irailean. Zer zerbitzu eskaintzen duzue bertan?\nEtxerat osatzen dugun senideok aspalditik ikusten genuen beharrezkoa zela guretzako espazio bat edukitzea, bertan biltzeko eta gure arazoez hitz egiteko. Kalean bertan egongo zen leku bat behar genuen, gugana hurbildu nahi duen edonorentzat erreferentzia izan dadin. Hau ez da senideon arazoa soilik, gizarte honen parte handi bati eragiten dion arazoa baizik, eta, horregatik, kalean egon behar da. Etxerat-eko senide eta lagunek egindako ekarpenei esker zabaldu ahal izan dugu egoitza, eta laguntzeko prest dauden guztiei esan nahi diet edozein ekarpen oso lagungarria izango litzatekeela guretzat.\nUrtarrilaren 14an Bilbon Sare herritarrak deitu zuen manifestazioaren zein balorazio egin du Etxeratek?\nUrte hasieran egiten den manifestazio handi hori oso garrantzitsua da Etxerat-entzat, gizartea bera delako kalera ateratzen dena eta ozen aldarrikatzen duena behingoz amaitu behar direla gizarte honen zati handi batek oraindik pairatzen dituen salbuespen politika guztiak: isolamendua, preso gaixo larrien egoera, urruntzea eta sakabanaketa... Guk egunero pairatzen dugu hori guztia, urtez urte, presoen senide eta lagunak izateagatik kondenatu gaituztelako. Horregatik, guretzat hunkigarria da ikustea gizartearentzat ez dela inola ere onargarria egoera hau enkistatzea, mendekuzko eta sufrimenduzko estrategiak normaltzat hartzea eta eskubide urraketen aurrean begiak ixtea. Indarra ematen digu horrek.\nBruselan egon da Etxerat elkartea. Zer lortu da hainbat talde politikoetako ordezkaririekin egindako bilerekin?\nEtxerat Europako Parlamentuan izan zen orain dela bi urte ere, eta oraingo bilerak eta elkarrizketak bisita hartan abiatu genituen harremanen barruan kokatzen dira. Orain dela bi urte bezala, oraingoan ere helburu argi batekin joan gara Europara: Espainiako eta Frantziako estatuek egiten dituzten eskubide urraketen inguruko isiltasuna haustea eta urraketa horiek eragiten dituzten ondorio larrien berri ematea. Oraingoan, urraketarik dramatikoenetako bat salatzera joan gara: gaixotasun larri eta sendaezinak dituzten euskal preso politikoen egoera, hain zuzen ere.\nJosetxo Arizkuren euskal presoaren kasua Europako Giza Eskubideen Auzitegira heldu da. Zer emaitza espero duzue?\nJosetxok bezala, beste euskal preso politiko askok eskaera bera egin zioten Espetxe Zuzendaritzari, banan-banan: Zaballako espetxera ekartzea, zigorra Euskal Herrian betetzeko. Guzti-guztiek ezezkoa jaso zuten eta helegiteak jarri zituzten Espainiako Auzitegi Nazionalean eta Auzitegi Konstituzionalean. Oraingoz, Josetxoren espedientea da Europara iritsi den lehena. Badakigu aurrekariak daudela. Beste herrialde batzuek salaketak jarri dituzte antzeko kasuengatik, eta Europako Auzitegiak ebatzi du espetxe zigorrak jaioterritik urrun betetzeak oinarrizko eskubideak urratzen dituela, hala nola familiarekiko loturarako eskubidea. Zoritxarrez, tramite horiek izugarri luzatzen dira, eta hori ez da batere lagungarria ez eskaera egiten duten presoentzat ez haien senideentzat, bitartean etxetik ehunka kilometrora jarraitzen baitute.\nDuela bost urte ETAk bere ekinbidea utzi zuenetik, eta euskal presoen dispertsioaren amaiera ez da iritsi. Zeintzuk dira zailtasun nagusiak?\nGezurra dirudien arren, zain gaude oraindik. Senideok eta euskal gizartearen parte handi bat espetxe politika noiz aldatuko den zain gaude. Hala ere, gobernuak ez du ezertxo ere aldatu nahi, ez du horretarako borondaterik txikiena ere agertu. Presoak sakabanatzea eta urruntzea erabaki politikoa izan zen eta, hala nahi balute, beste erabaki politiko batekin bihar bertan amaituko lukete egoera horrekin. Zailtasunak eta trabak lehen aipatu dudan horretan guztian aurkitzen ditugu. Asteburu guztietan aurkitzen dituzte errepidea hartu behar izaten duten adingabeek, gazteek, adinekoek eta gaixoek, baita euren osasun egoeraren ondorioz hain bidaia luzeak ezin egin ditzaketen pertsonek ere. Elkarte gisa, kriminalizazio saiakera etengabeak dira gure lana egiteko aurkitzen dugun oztopo nagusia: Etxerat ETAko presoen aldeko elkarte bat dela esaten dute; eskubide urraketak salatzeko egiten ditugun jarduera guztiak ETAko presoen aldeko ekimen gisa aurkezten dituzte.\nZeintzuk dira azken urteetan izan diren aurrerapenak?\nGure senideen eta gure egoerari dagokionez ez da inolako aurrerapenik izan. Babesak? Euskal gizartearen gehiengoaren babesa daukagu. Estatuko zenbait elkartek ere beren elkartasuna erakutsi digute, eta hori ezinbestekoa da ezarri diguten blokeoa hausteko. Instituzioei dagokienez, PP gero eta bakarrago gelditzen ari den arren, faltan sumatzen dugu alderdi politiko batzuen inplikazio zuzenagoa. Esaterako, guk mozioak aurkeztu ditugu hainbat udaletan, eta batzuetan onartuak izan dira, baina beste batzuetan ez. Nolanahi ere, jarraitzen dugu eskatzen sufrimenduaz hitz egiten denean gurea ere kontuan har dadila. Guk ez dugu ukatzen beste biktima batzuek pairatu duten sufrimendua, baina gu ez gaituzte biktima gisa aitortzen, nahiz eta orain arte 16 senide hil diren dispertsioaren ondorioz. Instituzioak ez dira kalera ateratzen edo minutu bateko isilunea egiten beraiengatik edo dispertsioaren ondorioz istripuak izan dituzten ehunka pertsonengatik.\nDispertsioaren Hegiak egitasmoaren baitan, haurrak eta dispertsioa gaia jorratu du Etxerat-ek. Zertarako balio izan du?\nBi arlotan landu dugu dinamika hori: instituzioetan eta kalean, gizarteari begira. Instituzioei dagokienez, mozioak aurkeztu ditugu hainbat udaletan, dispertsio politikaren aurka ager daitezela eskatuz. Egoera hau aspalditik pairatzen dugunok 'normaltasunez' janzten dugu, hobeto eramateko eta geure burua babesteko. Hala ere, badakigu egoera hau ez dela normala, eta bada garaia ozen esan dezagun Euskal Herrian bizi dugun panorama politiko berri honetan guretzat, zoritxarrez, ez dela ezer aldatu. Horixe da hain zuzen ere dinamika horren helburua: senideon testigantzaren bidez gizartea sentsibilizatzea eta informatzea. Azken batean, zerbait kontatzen ez baduzu, gertatu ez dela ematen du, eta horrexegatik eskaintzen diegu gure testigantza entzun nahi diguten guztiei. Testigantza horiek dispertsioaren ertzak erakusten dituzte, hala nola haurrak eta dispertsioa, adinekoak eta dispertsioa, preso gaixoak eta dispertsioa, eta dispertsioaren biktimen errekonozimendua eta memoria.\nZergatik da Sara Majarenasen kasua hain larria?\nOraingoan, biktima neskato bat izan zen, preso politiko baten alaba. Eraso matxista guztiak berez mingarriak eta onartezinak diren arren, horrelako egoera batean erasoa askoz are larriagoa da, ama espespetxean dagoelako etxetik 640 kilometrora. Sarak ez zuen Picassenten egon behar, ezta kartzelan ere. Bere zigorra bete du eta aspaldi egon behar zuen etxean, alabarekin. Gainera, zenbait komunikabidek oso era lotsagarrian eman dute albistea, gertatutakoari garrantzia kenduz eta amaren militantzia nabarmenduz. Aukera hau baliatuz, Etxerat osatzen dugun senide guztion babesa, elkartasuna eta maitasuna helarazi nahi diet berriz ere Sarari, Izarri eta familia osoari.\nHiru urte daramatza preso isolamendu egoeran Arantza Zulueta. Isolamendu ere indarkeria da?\nJakina. Arantzaren egoera muturrekoa eta legez kontrakoa da. Nazioarteko hainbat erakundek esan dute norbait erabat bakartzea tortura dela. Beraz, Arantzarekin egiten ari direna tortura zuria dela esan daiteke, helburu bakarra bakartutako pertsona psikikoki suntsitzea baita. Arantza Euskal Herritik 1.000 kilometrora dago, eta bakartuta. Bakarrik irteten da patiora, egunean bi orduz besterik ez, eta miaketa zorrotzak egiten dizkiote etengabe. Bakartzea gure senideen kontra sarritan erabili den neurri gogor bat da.


[BIDEOA] ‘Bizi Dantza’ izeneko disko-liburu bikoitza kaleratu dute Pirritx Porrotx eta Marimototsek - KULTUR SHAREA\nEuskal dantza tradizionalak ditu oinarri lan berriak. Pailazoak feminismoaz, ekologismoaz edota maitasun askatasunez mintzo dira kantuetan.\nUrteko sasoi honetan egiten duten moduan, proiektu berria dakarte Pirritx, Porrotx eta Marimotots pailazoek, Bizi Dantza izenpean. Euskal dantza tradizionaletan oinarrituta, disko-liburu bikoitza eta ikuskizuna aurkeztu dute.\nDisko Liburuari dagokionez, denetara hamahiru kantu eta ipuin biltzen ditu: Katu bi, Herridantzari, Barruan dantzan, Ukuiluan planto, Astoaren legatza, Baso bete botere, Maitasun oihan, Hizkuntzen basoa, Kameleoia, Marmoka dantza, Pozaren plaza, Bizi dantza eta Zuretzat.\nPirritx Porrotx eta Marimotots pailazoek aurrekoetan egin izan duten bezala, lan korala ondu dute, hainbat diziplina uztartuta. Hala, Xabier Zabala izan da pieza bakoitzari doinu berri bat emateko ardura izan duena, Leire Bilbaok fabulak sortu ditu animalia protagonistatzat hartuta, Maite Mutuberriak marrazkiak egin ditu eta dantzen aukeraketa berriz, Jon Mayak eta Vanesa Castaño dantzariek egin dute.\nBizi dantza diskoaren hamahiru abesti eta ipuinekin batera, aurretik argitaratutako Irri dantza diskoa ere eskuratuko dute erosleek. Honek ere hamahiru kantu eta ipuin biltzen ditu.\nIkuskizuna asteburu honetan estreinatu da Eskoriatzan eta ekologiaz, feminismoaz edota maitasun askatasunaz mintzo da. Datozen asteetarako agenda bete-betea dute pailazoek: Asteazkenean, hilak 13, esaterako, Garesen izango dira, ostiralean berriz, Markinan, larunbatean eta igandean Eibarren… Emanaldi guztien datak ikusteko hemen.\nMarmoka Dantza da lan berriak jasotzen duen kantuetako bat.\nTags: Bizi dantza, Pirritx, Porrotx eta Marimotots\n[BIDEOA] Xabier Etxeberria idazleak ‘Txoria nintzela’ ipuin liburua kaleratu du


Egoera zailean dauden familien egoera aztertzeko "prest" dagoela berretsi du Udal Gobernuak - Oñati - Goiena.eus\nOihana Elortza 2016-11-04 09:48\nUdal ordenantzak aho batez onartu izana "berri ona" da Udal Gobernuarendako, baina "onartezina" iruditzen zaio EAJk prentsa oharrean esandakoa, Udal Gobernuak "egoera zailean dauden familien beharrei berehalako erantzuna ematea oztopatzen" dituela.\nEAJko udal taldeak bidalitako prentsa oharrari erantzun egin dio Udal Gobernuak beste prentsa ohar baten bidez eta dio zerga ordenantzak aho batez onartu izana "berri ona" bada ere, EAJren jarrera azaldu gura duela: "Batez ere Udal Gobernuaren jarrerak egoera zailean dauden familien beharrei berehalako erantzuna ematea oztopatzen duela esaten dute. Hau onartezina iruditzen zaigu".\nUdal Gobernuak dio urriaren 12rako Gobernu taldeak proposamena igorria ziola oposizioari. "EAJ-PNV udal taldeak ordea, azken egunean eta azken orduan presaka helarazi zuen bere proposamena. Egoera honen aurrean,ordenantzaren onarpen egunean bertan Udal Gobernuak proposamen berri bat egin behar izan zuen zehaztapen maila handiagoz. Zehaztapen hauek gabe, ordenantzaren aplikazioan sorturiko kasuistika aurreikustea eta kudeatzea benetan zaila litzateke. Azken proposamen hau udalbatzan aho batez onartua izan zen".\nEAJko udal taldeak "izan duen presa eta inprobisazioa" ez direla "onargarriak zerga ordenantza bezalako gai garrantzitsu batean" dio Udal Gobernuak eta gai horrek beste lanketa serio bat eskatzen duela duen garrantziagatik, "prentsa oharretatik haratago". Horretarako "prestutasuna eta konpromisoa" agertu duela ere badio Udal Gobernuak.\nOihana Elortza 2016 aza 02 Oñati 2\nEAJko udal taldea "oso pozik" dago gizarte arloko ordenantzetan egindako ekarpenak onartuak izan direlako. Kide ugariko familia eta Diru-sarrerak B...


Gora Kaletxiki txaranga\nAzken 15 urte hauetan andoaindarrak ohitu egin dira herriko txarangaren melodia alaiak entzutera. Aurten 23 aldiz atera gara Andoaingo kaleak alaitzera, zein kontzertuak eskaintzera edo eta Basteron jaialdi handi bat antolatu eta oinarri musikala ematera.\n15.urteurrena izan dugu aurtengoa eta 7 txaranga bildu genituen apirilean Andoainen, Gipuzkoa osorik etorritakoak, eta noski hori bakarrik lortzen da errespetu handia sortua baduzu musikarien artean; beraiek txarangetako partaideak izanik, ongi aski baitakite Andoaingoa berezia dela, bai helburuetan, antolaketan edota partaide kopuruan.\nAbenduko Aspanogiren aldeko kontzertuan 42 musikari bildu zituen gure txarangak –horien artean Donostiako kontserbatorioko irakasleak–, eta banda formatoan aritu ziren gurekin, era jator eta umilean.\nUrtea bukatzear dago eta proiektu berriak ditugu datorren urterako, ilusioa mantentzen baitugu, kultur eragileak gara eta eroso sentitzen gara horretan.\nEz dut idatzi hau bukatu nahi La Salle ikastetxeari eskerrak eman gabe, entsaiorako lokalaren beharrean nabaritu gintuztenean, segituan azaldu ziren gure beharra asetzeko prest. Andoaingo herriak goxo, irribarretsu eta alai hartzen gaituen bitartean, Gora Kaletxiki txaranga kultura eta alaitasuna zabaltzen saiatuko da.


"Publikoaren begirada beharrezkoa da dantza-lana erabat osatzeko" — dantzan.eus\nHemen zaude: Hasiera › Hemeroteka › "Publikoaren begirada beharrezkoa da dantza-lana erabat osatzeko"\nBruselan bizi da Jorge Jauregi, dantzari gasteiztarra. Beste askok bezala, Euskal Herria utzi behar izan du bere arloan profesionalki aritzeko. Dantza garaikidearen eremuan kokatzen bada ere, beretzat eszenak ez du arau jakinik espresatzeko garaian. The Darling Scenes azken lana aurkeztera itzuli da Bilbora. Errealismo basatia eta abstrakzioa batzen ditu lanak.\nZein izan zen zure lehen kontaktua dantzarekin?\nLehen kontaktua ikusle gisa izan nuen, La Fundicion areto zaharrean egiten ziren dantza garaikideko lanak ikusten ari nintzela. Gasteizen ikasle nintzela klaseak hartzen hasi nintzen. Inprobisazio eta kontaktu tekniketan trebatu nintzen. Sorkuntzarako laguntza batzuk jaso nituen eta berehala pieza txikiak egiten hasi nintzen. Zaletu gisa aritu nintzen pare bat urtez lagunekin, eta 2001ean, Damian Muñozek deitu zidan lan baterako [dantzari gasteiztarra berau ere, Bartzelonan eta Milanen bizi da] eta Bartzelonan geratzea erabaki nuen. Orduan hasi nintzen benetan dantzari lanetan. Azkenean Bruselara joatea erabaki nuen, hango Ultima Vez dantza taldeak interesa piztu zidalako. 2009 arte konpainia horretan lan egin dut eta orain bakarlari gisa aritzen naiz. Datorren urtean beraiekin arituko naiz berriro ere, haien azken lana dela eta, biran.\nThe Darling Scenes bakarlari gisa aurkeztu duzu. Aurreko lanetan bezala, publikoarekin harreman berezia sortzen duzu. Begiratzen dituzu, seinalatzen dituzu, euren jarrera zeureganatzen duzu. Publikoa probokatzea gustatzen zaizu?\nLotura berezia sortzea maite dut, espazio eszenikotik harago zerbait proiektatzea. Probokatzea baino gehiago, publikoarekin konexioak bilatzen saiatzen naizela esango nuke, ez dut euren presentzia saihesten eta norbait begira badut, jakin behar dut erreala dela. Azken lan honetan bereziki, pertsonaia inguratuta sentitzen da, presentzia hori nabarmena da.\nSor daiteke sortzeagatik ala sorkuntzak beti izan behar du erakusteko xedea?\nBeti ari gara sortzen sortzeagatik. Alabaina, batzuetan norabidea edota asmoak argitu behar dituzu, egituratu egin behar duzu egiten ari zarena, baina oinarrian osagai hori dago, sortzea. Erabat baliagarria da sortzea sortzeagatik, azken finean fisikoki lan bera egiten ari zara. Sortzen duzunean sortzeagatik egitea, edo dantzatzen duzunean dantzatzeagatik, erabat zilegi da.\nPublikoak beste dimentsio bat ematen dio antzezlanari?\nJakina. Zerbait partekatzea, ikusia izan dadin, horixe da azken helburua. Trukaketa moduko bat sortzen da, eta kanpoko begirada horrek osatuko du egiten ari zarena. Horregatik, garrantzitsua da publikoarekin hitz egitea, haiek gustuko dutena zer den jakitea. Alderik interesgarriena da, kanpoko begirada horrekin antzezlana osatu egiten baita. Sorkuntzaren azken xedea da, egindako lanak bueltan ekarriko duena interesatzen zait bereziki.\nThe Darling Scenes azken lan honetan, mugimenduaz gain, hitza ere erabiltzen duzu, hainbat joera eszeniko nahasten dituzu.\nBai, lan honetan hainbat erregistro ezberdin dago. Nire ibilbidearen antzekoa da, nahiko heterogeneoa. Azken finean, hori gara, zaku bat, non ibilian ikasitako guztia sartzen duzun, eta dena nahasten duzun. Oso gauza ezberdinak egin ditut, eta hori lan honetan ere islatzen da. Gorputzak, berez, espresiobide gisa ezaugarri asko ditu. Diziplinatan banatu daitezke, antzerki-dantza bezala uler daiteke. Nire ustez, arte eszenikoak dira oro har. Azken finean, ahotsa ere gorputzaren ezaugarrietako bat da, komunikazioa lortzeko bidea. Musika tresna bat afinatzea bezalakoxea da, nora heldu nahi duzun egindako lana komunikatzeko. Azkenean, era naturalean atera zait, baina egia da erregistro asko dituela. Ez dago araurik. Mundu abstraktoa errealismo hutsa bezain baliagarria da, azken lan honetan erakusten den moduan. Unearen eta norberaren beharrizanen araberakoa izan behar du sorkuntzak.\nBruselara joan zinen Euskal Herrian ez dagoelako dantzarientzat lanik?\nEz dago dantzari gisa profesionalki lan egiteko aukerarik. Eta ez dago dantzarientzako lanik, lehenengo eta behin, konpainia iraunkorrik ez dagoelako. Norberak sortzen du berea, eta zorte on! Ez da posible. Karrera profesional bat izateko kanpora joan behar da, lan bat sortu eta hori 100 bider erakusteko aukera izateko. Belgikan dantzariaren lanbidea beste lanbide bat gehiago da. Free lance lana nagusitu da han ere, baina konpainia baterako lan egiteko eta lan kontratu bat izateko aukera ere bada. Languntza iraunkorrak badira eta jendea hortik bizi da, familia osatzen dute, eta gainerakoak. Han hori normalagoa da, hemen bideraezina da.


Bizkaiak produktu natural bat erabiliko du pinuaren xingola marroiaren aurka | Ekonomia | Berria\nBizkaiak produktu natural bat erabiliko du pinuaren xingola marroiaren aurka\nNeiker institutuak probatutako bioestimulatzaile bat 4.000 hektarea pinuditan zabalduko dute\nXingola marroiak jotako pinuak, Beizaman. Gorka Rubio / Foku Tamaina handiagoan ikusi\n2021eko ekainak 3 09:16\nProduktu kimikoak alde batera utzi ditu Bizkaiko Foru Aldundiak, eta osagai naturalekin egindako bat erabiliko du pinuen xingola marroiaren gaixotasuna tratatzeko. Arratia-Nerbioi eta Durangaldeko 4.000 hektarea pinurekin hasiko da, ekainaren amaieran eta uztailaren erdialdearen artean, eguraldiaren arabera. Helikopteroen bitartez zabalduko dute produktua.\nZehaztu dutenez, osagai naturalekin egindako produktu bioestimulatzaile bat da; hau da, zuhaitzak indartsuago eta erresistenteago egitea da helburua, eta ez zuzenean xingola marroia eragiten duen onddoa botikekin hiltzea. Neiker ikerketa zentroak iaz aztertu eta probatu zuen produktua. Egiaztatu dutenez, ez du kalterik eragiten ingurumenean. Produktu hori nekazaritza ekologikoan erabiltzeko baimenduta dago.\nXingola marroia eta xingola gorria koniferoak hiltzeraino ahultzen dituzten gaixotasunak dira, onddoek eragindakoak. Ez dira berriak Euskal Herrian, baina azken urteetan, eguraldiak lagunduta, gogor jo dituzte intsinis pinudiak Bizkaian, Gipuzkoan, eta Arabako eta Nafarroako iparraldean. Xingolaren agerpenak bizkortu egin du pinudien mozketa. Bizkaian eta Aiaraldean batez ere, eukaliptoak hartu du pinuak galdutako lurraldearen zati handi bat.\nErtzaintzak langile bat atxilotu du Petronorreko piketean, eta hainbat zauritu\nZuzendaritzako kide bat grebalariak zeuden atetik sartzen saiatu denean hasi dira liskarrak. Findegiak beste bi sarrera ditu, eta haiek libre zeuden.\nBizkaiko bulego garbitzaileen soldata ez dira iristen 900 eurora\nOinarrizko soldata kale garbitzaileenarekin berdintzea eskatu dute ELAk deituriko greba egunean. Arabako, Bizkaiko eta Gipuzkoako lan hitzarmenak negoziatzen ari dira\nBidesarien ordainketa etengo du Gipuzkoak, epaia argitaratzen denean\nUko egin dio dekretu bat egiteari behin-behinean berriro indarrean jartzeko. Aldundiak, dena den, uste du Europak arrazoia emango diola eta ordainsariak bere horretan jarraitu ahalko duela.\nAEBek eta EBk akordio bat egin dute Airbus-Boeing auziari soluzioa emateko\nBruselak eta Washingtonek urrats handia egin dute muga zergen auzia konponbidean jartzeko


Josevisky - PostData\nArtikuluak, Durangoko azoka, Durangoko azoka 2018, elkar, Sin categorizar\nBabak eta Letek ez zuten argazkien berri. Ez zekiten Beire haien arteko harremanaren jakitun zela, eta neskak ez zuen asmorik ezer esateko. Momentuz ez behintzat. Azazkalak horrenbeste jatearen ondorioz hatzak txikituta zituen, odoletan, minez. Komunera joan zen, botika hartu zuen hatzetan jartzeko eta etxetik atera zen, eskolara bidean. (Irakurri +)\n|elkar, Libros, Sin categorizar\nIspiluari begira, une hartan ikusten zuena ez zuen batere gustuko. Fideoek bere kamisetan “Tuntuna” hitza osatzen zutela iruditzen zitzaion eta bat-batean azkura sentitu zuen gorputz osoan. Hotza. Biluztu egin zen, pijama jantzi eta ohera sartu zen. Sakelakoa izango balu, Leteri idatziko lioke. Leteri kontatuko zion leku hura zerua zela, aingeruz betea, eta Letek irribarreak bidaliko zizkion, malkotan, eta suzko bola bat, Letek bazekielako Beirek infernua nahiago zuela. Izan ere, Lete, Beire eta Kar ziren Sua taldeko kideak. Eskolako talderik arrakastatsuena. Mundu guztiak miresten zuena. Mundu guztia ikaratzen zuena. Leteri eskatuko zion joateko barnetegira bere bila. Sartzeko irakasleren baten gelan eta jartzeko haren burkoaren azpian igel bat. Edo arkakusoren bat zapatetan. Pentsatze hutsarekin imajinatzen zituen barrez Lete eta Kar. Kar beti barrez, noski, kar kar. Haien falta sumatu zuen. Barnetegian ez zeukan lagunik. Ez zuen lagunik egin nahi. Onartzen zuen interes txikiena ere ez ziola inork sortzen. Askoz dibertigarriagoa zen Pokemonak ehizatzea, barnetegi hartan zeuden neska-mutilekin edozertan aritzea baino. (Irakurri +)\nEsti Vivancoren eta “Josevisky”ren “Argixorgin” liburuaren aurkezpena\nElkar argitaletxeak 10 urtetik gorako gaztetxoentzat misterioz beteriko ipuin berri bat kaleratu du, Xaguxar bilduma ezagunaren barruan: Argixorgin. Oraingo honetan, lan honen protagonistak bi gazte dira: Esti Vivanco eta Joseba Larratxe “Josevisky”. Idazlearentzako lehenengo ipuina da, eta “Josevisky”rentzako ere lehenengo ipuin-ilustratua nahiz eta esperientzia duen komikiaren munduan. Bai Vivancok eta baita Larratxek ere bere hitzekin aurkeztu nahi izan dute liburua.\nZer da Argixorgin?\nZer diozue ilustrazioen inguruan?


Datozen egunotan kobratuko dira 2012ko larreratze kanpainari dagozkion tasak. — Berbia\nDatozen egunotan kobratuko dira 2012ko larreratze kanpainari dagozkion tasak.\nIazko urte akaberan jaso ziren eskaeren arabera foru aldundiak baimendutako abereen berri jasotzearen zain egon dira udalean.\nIzan ere, iaztik, larreratze udal tasak ez baitira eskaera udaletxean tramitatzean kobratzen baizik eta Diputazioak behin behineko baimenak bidali ondoren. Orduan, udal arduradunek tasaren kobrantza bideratzen dute eta ordainagiri horrekin jada larreratze baimena behin betiko bihurtzen da. Dena den, ganaduzaleei, behin betiko baimena postaz bidaltzen zaie.\nAstean zehar iritsiko da foru aldundiak baimendutako animalien jakinarazpena udaletxera. Hori da behintzat Donostiatik adierazi dena. Eta diputazioko agiria eskutan larreratze tasak kobratzen hasiko dira.\nAloña inguruan larreratuko diren behi eta behorren kasuan, behin betiko baimena jasota ganadua mendira eraman ahal izango da.\nArtaldeen kasuan, aurrez, azteria edo sarnaren aurkako tratamendua egin zaiela egiaztatu beharko dute artzainek. Horretarako, artaldea mendira eraman aurretik, osasun baldintza egokietan dagoela ziurtatzen duen albaitariaren agiria aurkeztu beharko da.\nArtzainen baimen tramitazioa beraz pitin bat aldatzen da. Orain, diputazioak baimendutako animalien kopuruaren arabera dagozkien tasa kobratuko zaien arren, baimenak ez baitu behin betiko izaera izango, albaitariaren agiria udaletxean aurkezten ez den bitartean.


Eibarren gertatutako eraso matxista “indar guztiz” gaitzetsi du Gipuzkoa Foru Aldundiak - Artikulua - Gipuzkoa ETORKIZUNA ORAIN\nGipuzkoako Foru Aldundiak atzo Eibarren izandako bortizkeria matxista kasua “indar guztiz” salatu du eta, aldi berean, “elkartasun osoa eta babesa” eskaini dizkio biolentzia kasu hau pairatu duen emakumeari, zeinak jasan zituen bere osotasun fisikoa arriskuan jarri duten zauri larriak, nahiz haren gertuko senitarteko eta lagunei. Eider Mendoza foru bozeramaileak gaur goizean adierazi duenez, halako “eraso eta jokabideek ez dute lekurik” gure gizartean eta, beraz, herritarrei dei egin die “emakumeen aurkako indarkeriarekin amaitzeko konpromisoa” erakustera.\nGipuzkoako Emakumeen kontrako indarkeriaren aurrean erantzun publikoa emateko Protokolo Instituzionalari jarraituz, Foru Aldundiak bat egin du Eibarko Udalak adostu duen adierazpenarekin. Mendozak berretsi du “pertsonen duintasuna, askatasuna eta osotasun fisikoa eskubide urraezinak” direla eta eskubide horien aurka egiten duten jarrerak “erabat gaitzesgarriak eta onartezinak” direla, ez dutela kabidarik gure gizartean. “Egiturazko arazo baten aurrean gaude. Gizon eta emakumeen berdintasun eza dago halako erasoen oinarri-oinarrian, emakumeak kontrolpean izan nahi dituzten jarrera eta ideia matxistak. Horregatik, gizarte gisa, gizon eta emakumeen berdintasunean aurrerapausoak ematen jarraitzeko konpromisoa erakutsi nahi dugu, beste behin ere”.\nMendozak, egungo pandemiaren testuinguruan, Gipuzkoako gizarte osoari “dei berezia” egin dio, bortizkeria matxistaren aurkako jarrera eta konpromisoari “inoiz baino gehiago eusteko”. “Erne jarraitzeko unea da, biolentzia jasaten ari diren emakumeek erakundeon eta komunitate osoaren babesa jaso dezaten”, osatu du. Hori dela eta, Eider Mendozak berak eta Berdintasuneko foru zuzendariak, Miren Elgarrestak, gaur Eibarren egingo den salatze ekitaldian parte hartuko dute.


Txertatzeko eta itzultzeko galeren proba - Yuyao Jera Line Fitting Co., Ltd.\nZuntz optikoaren lotura baten luzeran gertatzen den seinalearen galerari txertatze galera deritzo eta txertatze galeraren proba zuntz optikoaren nukleoaren eta zuntz optikoaren kableen konexioetan argiaren galerak neurtzeko da. Iturrirantz islatzen den argi kantitatearen neurketari itzulera galeraren proba deritzo. eta txertatze galera eta itzulera galera dezibeliatan neurtzen dira (dB).\nMota edozein dela ere, seinale bat sistema edo osagai baten bidez bidaiatzen denean, potentzia (seinalea) galtzea saihestezina da. Argia zuntzetik igarotzen denean, galera oso txikia bada, ez du seinale optikoaren kalitatean eragingo. Zenbat eta galera handiagoa, orduan eta txikiagoa da islatutako kopurua. Hori dela eta, zenbat eta itzulera-galera handiagoa izan, orduan eta islapen txikiagoa eta konexio hobea izango da.\nJarraitu beheko produktuei buruzko proba\n-Zuntzezko egokitzaile optikoak\n-Zuntzezko adabaki optikoen lokarriak\n-Zuntzezko pigtail optikoak\n-Zuntz optikozko PLC banatzaileak\nZuntzen muineko konexioetarako IEC-61300-3-4 (B metodoa) estandarrek funtzionatzen dute. IEC-61300-3-4 prozedura (C metodoa) estandarrak.\nEguneroko kalitate-probetan proba-ekipamendua erabiltzen dugu. Gure bezeroak kalitate-baldintzak betetzen dituzten produktuak jaso ditzakeela ziurtatzeko. Gure barne laborategiak mota horretako proba estandarren serie bat egiteko gai da.


Egoin Taldeak beste lantegi bat irekiko du, Europako erreferente nagusi izateko | Ekonomia | Berria\nEgoin taldearen fabrika bat. Zurezko moduluak ekoizten dituzte hartan. BERRIA Tamaina handiagoan ikusi\nEgurrezko eraikinen sektorean Europako erreferente nagusi bat izateko oinarriak jartzen ari da Bizkaiko Egoin Taldea azken hamar urteotan, eta, orain, beste urrats handi bat egin du helburu horrekin: Legutioko (Araba) Icon zena erosi du, eta 2023. urterako planta berri bat abiaraziko du. Hala, 22.000 metro kubikotik 64.000ra handituko du ekoizpen azalera, eta enpresak uste du ehun bat lanpostu zuzen emango dituela. Legution bertan beste fabrika bat dauka, eta beste bat Ean (Bizkaia).\n25 milioi euroko inbertsioa egingo du fabrika berrian; jada hura egokitzen ari dira. Egoineko zuzendari nagusi Unai Agirrek esan du «ekoizpen prozesuetan, industrializazioaren eta digitalizazioaren aldeko urrats handia» egin dutela, eta horrek lagunduko diela Europako merkatuetan bide berriak irekitzen.\nBizkaiko enpresak aspaldian egin zuen zuraren alde etxeak eta bestelako eraikinak egiteko. 1992an hasi ziren egurrarekin lanean. «Baserrikoak gara, eta beti izan dugu basoa alboan. Eraikuntzan sartu ginen: egiturak egin, piezak mekanizatu eta mekano bat balira bezala lekuetara eramaten ditugu, han bertan muntatzeko», azaldu zion enpresak BERRIAri, Hondarribian (Gipuzkoa) bost solairuko egurrezko etxe baten eraikuntzaren harira. Enpresak arrakasta handia izan du Europan, eta askotariko eraikinak egin ditu; esaterako, AstraZenecaren egoitza nagusiaren zurezko egiturak Egoinen ardura dira; eraikina Cambridgen (Ingalaterra) dago.\nEnpresak dio bertako lehengaia baliatuko dutela aurrerantzean ere piezak egiteko. Bertako pinua erabiltzen du aspaldian. Europa iparraldeko izeiak inportatzen zituen, harik eta hemengo insignis pinua eraikuntzarako hobea izan zitekeela ohartu ziren arte. Gaur egun, Euskal Herriko radiata pinuarekin aritzen dira gehienetan.


Begirune txikia historiari, handia frankismoari - Hektor Ortega - Uriola.eus\nBegirune txikia historiari, handia frankismoari\nHektor Ortega 2014-04-14 07:10 Jendartea\nGaurko gaztetxo gehien-gehienek ez dute jakingo Francisco Franco nor izan zen. Diktadura eta Erromatar Inperioa, hortxe-hortxe haientzat. Guk ere nahiko genuke hain urruti balego. Baina eguneroko berriei erreparatzea besterik ez dago frankismoaren hatsa aurpegian sentitzeko. Historia errespetatzeko joeraren ajeak!\nFranco hil eta 38 urte geroago, Buñuelen, Nafarroako Erriberan, ezin dituzte lasai oroitu 1936ko udan fusilatu zituzten 56 herritarrak. Hilketa haiek inoiz ez zituzten salatu, ikertu, epaitu, gaitzetsi. Buñuelgo elizaren aurrean, ostera, gurutzea dago, orain dela gutxi zaharberritua, Francoren alde hil ziren herritar guztien izenekin.\nHogeita hamar urte geroago (1969) hil ziren EGIko Jokin Artajo eta Alejandro Asurmendi, Ultzaman, bonba bat prestatzen ari zirela. Aurten ere debekatu egin dute haien omenezko ekitaldia. Legez kanpo utzi du demokrazia honek askatasuna esku artean lehertu zitzaien gazte haien gomuta.\nBerrogei urte geroago (1975) fusilatu zituzten ETAko Juan Paredes Manot Txiki eta Angel Otaegi. Epaileek agindu zehatzak eman dituzte haien izenak gure herrietako kale eta plazetatik (Etxebarri, Zornotza, …) kentzeko, legez galarazita daudelakoan.\nDiktaduraren ostean haustura demokratikorik egin ez zuen heinean, gaurko Espainia frankismoaren jarraipena da. Oinarrian dauka erregimen zaharra. Horregatik, espainiar demokraziaren defendatzailerik sutsuenak epelak izaten dira diktaduraren ondorioak hizpide hartu behar dituzten bakoitzean. Frankismoaren aurka jotzeak aldean dakar, ezinbestez, gaurko sistema honen zilegitasuna eta izaera demokratikoa kolokan jartzea.\nAsteburu honetan senideak edo lagunak ikusteko 1.200 kilometro egin dituzten euskal herritarrek Llanos del Caudillo herriko kartela topatu dute Herrera de la Manchara heldu orduko. Jesus Muñecas kapitaina eta ustezko torturatzailea (gogoan duzue ‘Itziarren semea’ abestia?) auzipetzeari uko egin diote Hasier Arraiz epailearen aurrera deitu duten egunean bertan, zergatik eta haustura demokratikoa defendatu duelako.\nBilbon ere bada zer kontatua. A ze kalapita Udaletxeko hormetatik agintari frankistak kentzeko eta haien kastakoei (Kindelán, Dávila eta Carrero Blancori, besteak beste) aitortutako ohore, sari eta dominak baliogabetzeko! Bilbotarren etxe nagusian segituko dute, ‘egoki azalduta’, hori bai, José María Areilzak (“Bilbao conquistado por las armas. Nada de pactos y agradecimientos póstumos. Ley de guerra, dura, viril, inexorable”, 1937), Pilar Kareagak eta Neguriko oligarkiako beste perla batzuek.\n“Historia errespetatu behar da, nahiz eta gustatu ez”, justifikatu zuen alkate zenak, Otxarkoagako plazatik Txabi Etxebarrietaren irudi umil bat kenarazi zuen alkate berberak. Historia errespetatzeko modu xelebrea da Espainiakoa: demokraziaren alfonbraren azpian hilotzak bide bazterretan, fusilatuak ezin omendurik edo legez kanporaturik, hiltzaileei eta torturatzaileei babes, domina eta gorazarre… Historia errespetatzea barik, zapalkuntza betikotzea eta legezkotzat jotzea da hori. Begirune txikia historiari, errespetu handia frankismoari.\nHala ere, Bilboko Udalak inoiz muzin egin dio ‘historia errespetatzeko’ joerari eta omen egin die faxismoaren aurka eta demokraziaren alde borrokatu zirenei. Artxandako Aztarna monumentuan (2006), esate baterako. Edo Botikazarreko parkeko bazter apal batean. Azken horren historia kitzikagarria hemen paratu dugu.


“Zurrumurruen Aurka, Sartu Aterpean” kontakizun laburren lehiaketa - Nontzeberri\nHasiera/BESTELAKOAK/“Zurrumurruen Aurka, Sartu Aterpean” kontakizun laburren lehiaketa\nBereizkeriaren aurka borrokatzeko, estereotipo negatiboei aurre egiteko eta diskriminazioari aurrea hartzeko, Zurrumurruen Aurka, Sartu Aterpean kontakizun laburren III. Lehiaketa antolatu du Bilboko Udalak. Herritarren eta Aniztasunaren Udal Planean jasotako konpromisoaren ildotik dator ekimena.\nParte hartzeko baldintza bakarra 18 urte beteta izatea da. Gai horren inguruko kontakizun original eta argitaratu gabeek gehienez lau orriko luzera izango dute, eta Arial 12 edo antzeko letran, espazio bikoitzaz eta orriaren alde bakarrean idatzita izango dira. Kontakizunak izango dira.\n“Kulturartekotasuna, arrazakeriaren eta aurreiritzien aurkako borroka, nortasuna eta errespetua, bai eta bizikidetzaren balioa ere”, landuko dira kontakizunetan, besteak beste. Lanak aurkezteko epea irailaren 1etik 30era arte egongo da zabalik www.bilbao.eus orrian.\nEuskaraz edota gaztelaniazko narraziorik onenak lehenengo saria jasoko du: 350 eurokoa. Bigarrenak 150 euro. Gainera, finalista guztiak jaso eta bilduko ditu liburu batek, lehiaketaren aurreko edizioetan bezala.\nIñaki Gracenea artistaren azken proiektua ikusgai, Montehermoso Kulturgunean\nNaturaren argazkiei buruzko jardunaldia, Amorebieta-Etxanon


Maialen Axpe: "Helburua horren azkar betetzea ez nuen espero" - Arrasate - Goiena.eus\nMaialen Axpe: "Helburua horren azkar betetzea ez nuen espero"\nMaider Arregi 2018-02-25 15:16\nArgazkia: Maialen Axpe atzoko kontrol saioan, Iruñean.\nMaialen Axpek, bere marka pertsonala birrindu du eta 4,40 metroko saltoa egin du Espainiako Selekzioak antolatutako kontrol saio batean gaur Iruñean. Hala, udan, Europako aire libreko salto txapelketara joateko txartela eskuratzeko oso gertu dago gazte arrasatearra. "Oso pozik nago, ez nuen espero aurtengo helburua horren azkar lortzea", argitu du.\n"Federazioak eskatzen duen marka minimoa –4,40metro– lortu dut pista estalian eta hori niretzako ikaragarria da. Izan ere, nire marka 4,11koa zen pista estalian. Oraindik ez naiz federaziokoekin egon eta ez da ofiziala baina ziurrenik Berlinera joango naiz abuztuan", argitu du Axpek.\n"Aire librean, 4,30 metroko jauzia da nire marka eta pista estalian 4,40 egitea sekulakoa da niretzako", gaineratu du. Izan ere, dena ondo bidean 4,40 hori gaindituko du-eta Axpek aire libreko Berlineko proban.\nHain justu ere, 4,40 metroko salto minimoa behar da Europako txapelketara joateko eta Axpek lortu berri du esan moduan bere marka pertsonala gaindituta. Axpek, Iruñean entrenatzen du Larrabiden Francis Hernandez entrenatzailearen gidaritzapean. "Selekzioko zerrenda irten denean, minimo hori egin dutenen zerrenda irtengo da eta barruan egongo naiz Europara joateko abuztuan. Helburua bete dut, baina ez nuen espero horren azkar lortzea", azaldu du arrasatearrak.


Festibalaren kanpalekua | Bilbao BBK Live\nGunetik 3 kilometro ingurura dago, Bilboko aisia-gunerik handienetakoa da. Bilbao BBK Liveren kanpalekua zuhaitzez inguratutako berdegune handi bat da, gutxi gorabehera 120.000 m2-ko azalera du eta 12.000 lagun ingururentzako tokia.\nKanping 18 €\nBai, orain erreserbatu dezakezu zure denda hemen.\nEz, kanpinean ez da egongo. Jaialdiaren barrutian baina egon daitezke.\nBa al dago dutxarik ur beroarekin?\nGozatu VIP bainugela eta dutxetako erosotasun guztiez, etxean bezala sentitzeko. Itxaron gabe, ur beroarekin…\nErosi VIP bainu-bonoa kanpinean!\nJaialdiko hiru egunetarako abonua: 25 €\nEgun bateko abonua: 10 €\nKomun-erabilera bat: 3 €\nDutxatzeko erabilera bat: 4€\nOrdutegia: 09:00etatik 23:00etara.\nOstegunetik 09:00etan igandeko 14:00ak arte.\nBai. Taberna egongo da eta, noski, zure hozkailua janariz eta edariz beteta eraman dezakezu.\nSarrera ordutegia asteazkeneko 12:00etan izango da eta igandeko 15:00ak arte egon ahal izango da.


Apirileko Gida kulturala ekitaldiz beteta dator - Mondraberri\nTestua: Maitane Muñoz-Argazkiak: MB Artxiboa-Arrasateko Udala-2015/03/30\nLiburuaren eguna dela eta, hainbat ekitaldi antolatu dira Kulturaten. Lehengoa apirilaren 17an izango da Jokin Zaitegi gelan arratsaldeko 7:30etan. "Munduko kontalariak" izenburupean, nazio ezberdinetako ipuin-kontalariek helduentzako istorioak ekarriko dituzte gurera.\nApirirlaren 16 eta 21ean etxeko txikienen txanda izango da. Pello Añorga idazleak ipuin kontaketa egingo du 4 urtetik gorako haurrentzat Santa Marinako Auzo liburutegian arratsaldeko 6etan. Leku berean baina apirilaren 22an, Shakti Olaizola kontorsionistak, "irakurriz" espektakulua aurkeztuko du. Bi saio izango dira, lehena arratsaldeko 5etane ta bigarrena 6etan.\nApirilaren 23an, berriz, argazkigintza eta literatura izango dira protagonista Kulturateko Areto Nagusian, 19:30tatik aurrera.\nAurten, 21 edizio beteko ditu Udaberriko Musikaldiak. Programa honen barruan, era guztietako soinuak entzuteko aukera izango da. Apirilaren 17an Kulturateko Areto Nagusian Ikko perkusio taldeak kontzertua eskeiniko du 20:00tatik aurrera. Txorbela otxotea ez da faltako zita honetan eta ondoan izango dute Iruñeko Ahots Baxuen Abesbatza. Bere emanaldia San Juan Parrokian izango da, apirilaren 18an, arratsaldeko 8etatik aurrera.\nUdaberriko Musikaldiaren hurrengo zita apirilaren 19an izango da Euskal Barrokenseble-ren eskutik, Parrokian, 20:00etan. Urtero legez, Arrasate Musikaleko orkestra sinfonikoak eta Goikobalu abesbatzak kontzertua eskainiko dute San Frantzizko elizan, apirilaren 24an, 20:00etan. Zikloa Zura laukoteak itxiko du aurtengoz Kulturateko Areto Nagusian, apirilaren 25ean arratsaldeko 8etatik aurrera.\nDebagoieneko XVVII Abesbatzen topaketa\nMusikaz jarraituaz, apirilaren 18an abesbatzak izango dira protagonista, urtero egiten duten eskolarteko topaketan. 17:00etatik aurrera soinu gozoak entzuteko aukera izango dugu Amaia Antzokian.\nMarsellako ballet nazionala\nKursaal Eszena, Arrasate, Bergara eta Antzuolako udalen elkarlanari esker sortu den proiektua da. Kursaalen antolatu diren hainbat ekitaldirako autobusak dohan jarriko ditu Kursaal Eszena erakundeak. Apirilaren 20an Marsellako Ballet nazionalak "Orfeo eta Euridice" obra taularatuko du 20:00etatik aurrera.\nDantzarekin jarraituz, apirilaren 26an Predatorz, Ed Stops, eta Logela taldeak euren ikuskizuna aurkeztuko dute Amaia Antzokian 19:30etan. Bost5 izan da talde hauen loturaren emaitza eta espektakuluaren izena. Bost koreografia aurkeztuko dituzte, dantza urbanoaren disziplina ezberdinetakoak, non argiek protagonismo handia izango duten.\nZinea ere ez da faltako kultur agendan. "Samba", "Orgullo" eta "Perdiendo el Norte" bezela filmak ikusteko aukera izango dute helduek. Etxeko txikiek ere izango dute zer ikusi, "Home, hogar dulce hogar", "Noche en el Museo: El secreto de Faraón" edo "Dixie eta matxinada zonbia" filmeak. Asteartetako zinearen programazio barruan, "Fuerza Mayor" pelikula izango da ikusgai.


Ategorrietako sarraskiaren 90. urteurrena\nAtegorrietako sarraskiaren 90. urteurrena dela eta, bertan gertatutakoa oroitzeko eta egun hartan (1931ko maiatzaren 27a, Errepublika aldarrikatu berria) hildako 7 langileak errekonozitzeko proposamena aurkeztuko du Donostiako EH Bilduk.\n| 2021-04-14 11:47:00\nAurten, 2021, maiatzaren 27an beteko dira 90. urte Ategorrietan Guardia Zibilak sei langile tiroz hil zituela. Guztiak gizonezkoak, zaharrenak 34 urte zituen, gazteenak 19. Zaurituak 33 baino gehiago izan ziren. Pasaiatik Donostiara zihoazen manifestazioan, “Queremos pan para nuestros hijos” eta “Libertad para nuestros compañeros” leloekin: Apiriletik irauten zuen Pasaiako arrantzaleen eta armadoreen arteko gatazka zela eta, greban zeuden eta Donostiako zentrora joan nahi zuten haien egoeraren larritasunaz jakinarazteko gizarteari.\nII. Errepublikak hilabete eskasa zuen. Espainiar estatuko Gobernua hainbat alderdiek osatzen zuten, tartean Derecha Liberal Republicana (Alcalá-Zamora presidentea eta barne ministerioa, Maura) eta PSOE. Gatazka eta arazo ugari sortu ziren nonahi, eta langileen protesta hau Errepublikaren aurkakoa bezala hartu zuen Ramon Aldasoro Gipuzkoako Gobernadore Zibilak, Partido Republicano Radical Socialista-koa. Langileen aurkako erantzuna neurriz kanpokoa izan zen zeharo.\nDonostian izan den langileen sarraski larrienak ez du inongo oroigarririk gure hirian, bere memoriaren inongo aztarna ofizialik ez dago, eta Donostiako hiritarren gehienak ez du ideiarik ere ez hau gertatu zenik.\nZergatik gogoratu urteurren hau?\nDonostiako Herri Memoria eraikitzeko. Langileen aurkako sarraski oso latza izan zen (1976ko martxoaren 3an hildako kopurua Gasteizen gainditzen du), eta hala eta guztiz ere, ez du inongo aztarnarik utzi gure hirian, ezta Euskal Herrian ere.\nAskotan, memoria deserosoa da, baina aurre egin behar zaio: Hilketa hauek Guardia Zibilak egin zituen, baina Errepublikaren agintaritzaren aginduz. Garaian kontraesan asko sortu ziren, bereziki PSOE eta alderdi errepublikazaleen artean.\nLangileen mugimenduari errekonozimendua egiteko, eta bidenabar, Pasaia eta Donostiaren langile nortasunari. Izan ere, gaurko Donostiako eta Donostialdeko egoera den bezalakoa bada, langile-mugimenduak hainbat hamarkadatan, eta gaur egun, egin dituen borrokei esker izan da.\nGuardia Zibilak Donostian marko juridiko oso desberdinetan izan duen paper errepresiboari buruzko gogoeta sakona egiteko eta salatzeko.\nDossier honetan, informazio hau aurkituko duzue:\nGaraiko testuinguruaren azalpen bat\nPasaiako lan-gatazkaren azalpena\nAtegorrietako sarraskiaren azalpena (Hildako eta zaurituen zerrendekin)\nDonostiako EH Bilduk egindako aitortza instituzionalerako proposamena\n1931: ERREPUBLIKAREN ETORRERA\nApirilaren 12an ospatu ziren udal hauteskundeak eta bi egunen ostean, Errepublika aldarrikatu zen ofizialki. Kontutan hartu behar dugu, Errepublikaren hasiera 1929ko krisi ekonomikoaren testuinguruan aldarrikatu zela eta eragin handia izan zuela: produkzio industriala eta esportazioak gutxitu ziren, eta langabezia handia zen.\nEta horretaz gain, Errepublikaren etorrerak langile eta herritarrentzako eskubide eta askatasunen berme gisara irudikatzen zela kontutan hartzeko faktore garrantzitsu bat da, izan ere, eskubide horiek gauzatu eta bermatzeko aldarrikapenak Errepublika osoan zehar egin baitzituzten hamaika modutara langileek.\nLehenengo garaian, errepublikazalek eta sozialistek zentro-ezkerreko gobernua osatu zuten. Bertan erronka eta erreforma entzutetsu ugari ezarri zituzten helburu gisa: lan erreforma, nekazaritza-erreforma, eliza eta estatuaren banaketa, emakumeen bozka unibertsala, estutu autonomikoen prozesuak garatzen hastea, banantzeko eskubidea eta erreforma militarra aurrera eramatea, besteak beste.\nIlusio eta itxaropenak gainezka egiten bazuen ere, langileen egunerokotasuna ziren, esan bezala, langabezia, lan baldintza txarrak, prekarietatea eta abar. Izan ere, helburu ziren erreformak egiterako garaian ere, oposizio eta presio handia sartu zuten lurjabeek, enpresariek, elizak, iritzi publiko katolikoak, iritzi publiko monarkikoak, militarren sektore batzuek, eta beste hainbat sektorek.\nTestuinguru gorabeheratsu eta gatazkatsu honek Euskal Herrian ere eragina izan zuen. Aintzat hartu behar dugu Euskal Herrian autonomia Estatua lortzea bertako politikagintzan zeresan handia izan zuela, eta ekinbide propioa garatu zutela udaletxeek hori lortzeko asmoz. Izan ere, Errepublika ezarri eta berehala mahai-gaineratu zen euskal auzia,. 1931ko maiatzaren 17an, EAJk Bizkaiko alkate eta zinegotziak Gernikan batzartzera deitu zituen, baina, Gobernuak debekatu egin zuen, EAJk “Espainiako erregimena aldatzen lagundu ez zuelako”, hau da, Itunean parte hartu ez zuelako.\nPASAIAKO GATAZKA ETA ATEGORRIETAKO SARRASKIA\nPasaiako gatazkaren hasiera ez da oso argia. 1931ko apirilaren 19an El Día egunkari nazionalistan argitaratutako oharraren bitartez dugu lehen aldiz gatazka honen berri. Bertan, lanaren oinarriak zehazten zituen aldarrikapenak biltzen zituzten arrantzaleek. Arrantzaleen aldarrikapenak hauek ziren: deskantsurako egunak, soldatak eta portuko langileen baldintzak hobetzea.\nMaiatzean, oraindik, gatazkak bere horretan zirauen eta beste fase batean sartu zen. Maiatzaren 1ean, arrantzaleek greba deitu zuten eta 3000 langilek babestu zuten. Gatazka eta greba bideratu eta kontrolatzeko asmoz, negoziaketak jarraian hasi ziren. Aldasorok, Gipuzkoako Gobernadore Zibilak, bere partetik, negoziaketek iraun bitartean greba bertan behera gelditzeko eskatu zuen, baina, langileek baldintza hori ez zuten onartu eta bere horretan jarraitu zuen grebak. Bitartean, langileek ordezkarien batzorde bat eratu zuten Sanchez Albornoz Sustapen Ministroarekin negoziatzeko.\nGatazka bera eta honek eduki zuen luzapena, sindikatu bakoitzak momentu honetan negoziaketekiko eta grebarekiko zuten ikuspuntuak baldintzatu zuen, erabat. UGTk eta STVk kontziliazioan eta moderazioan oinarritzen ziren lan harremanak bultzatzen zituzten bitartean, Komunisten eta Anarkisten helburuak lortzeko tresna greba zen.\nGreba eta gatazka bera fase erabakigarrian sartu ziren maiatzaren 21ean. Pasaiako portuko arrantzaleen sindikatu nagusiak, La Unión, asanblada burutu zuen egun honetan, eta ohar batean bertan “komunistarik” onartzen ez zutela adierazi eta Juan Astigarribia kanporatu zuten. Horretaz gain, egun honetan, Gobernu Zibilak publikatutako ohar baten arabera, sindikatuak Gobernu Zibilaren bitartekaritzarik onartzen ez zela publiko egin zen.\nGauzak honela, maiatzaren 23an, armadoreek Sustapen Ministroaren arbitrajea eskatu zuten, gatazka konpon zedin. Eta, maiatzaren 24an, beste batzorde batek (Gestora Probintzialen Batzordeak, Merkataritza Batzordeak, Gipuzkoako Produktoreen Ligak, Pasaiako eta Donostiako alkateek osatutako batzordeak) armadoreen eskaera babestu eta negoziaketen bitartekaritza egin zedin eskatu zioten Sanchez Albornoz Ministroari.\nBitartean, La Unión sindikatuaren barne egoera erabat aldatu zen. Maiatzaren 24ean beste asanblada burutu eta bertan, Juan Astigarribiari babesa adierazi zioten. Izan ere, ordura arte UGTren parte ez baldin bazen ere, bere orbitaren inguruan zegoen sindikatua zen honakoa. Hala ere, maiatzaren 24ko asanbladatik, La Unión inspirazio komunistako sindikatu bihurtu zen, eta Gipuzkoan eragin handia izaten hasi zen.\nHori guztia ondorengo egunetan islatu zen, izan ere, ekintzaz eta tentsioz beteriko egunak izan ziren, lan baldintzen eskaerek eta negoziaketek ez aurrera-ez atzera jarraitzen zutelako, eta arrantzaleen grebak aurrera zirauelako.\nMaiatzak 25ean, Getariako portura “Payuelo y Compañía” enpresako bi bapore iritsi ziren generoz beterik (1800 legatz eta 700 merlenka kaxa). Berria Pasaiara iritsi zen eta jarraian, pikete batek Getaria eta Zarautz artean zihoan enpresa horretako kamioi bat erre zuen. Gertaera hauen harira, gauez, Juan Mendez eta Francisco Cabezón, Avance Marino Trintxerpeko sindikatu anarkistako buruak atxilotu zituzten, arrantzarako tresnak eta portuko aparailuak erretzea egotzita.\nGertakari bat bestearen atzetik hasi zen gauzatzen. Atxiloketen biharamunean, Gobernazio Ministroak, Miguel Maurak, gobernuaren asmoen berri ematen zuen telegrama bat plazaratu zuen. Bertan, gatazka konpontzeko gobernuak bitartekaritza eskaini zuen berriro ere eta bide batez, asmoen berri ere eman zuen: bitartekaritza onartzen ez zutenei “se les considerará como rebeldes a la República y serán sometidos al máximo rigor de la ley.”\nGauzak honela, langileak atxilotuen askatasuna eskatzeko greba orokor bat deitzea pentsatzen hasi ziren. Hurrengo egunean, hortaz, Donostiara zihoan manifestazio bat antolatu zuten San Pedro eta Trintxerpeko arrantzaleek. 1500 pertsonak hartu zuten parte, baina, asmoetan gelditu zen dena, manifestazioa Azkuene ingurura iritsi zenean bertan behera uztea erabaki zuten, Donostiako Gobernadoreak hartutako segurtasun neurriengatik.\n1931/05/27 ATEGORRIETAKO SARRASKIA\nMaiatzaren 27rako Greba Orokorrerako deialdia egin zuten. Greba Orokorra deitzeak, alderdi eta sindikatu bakoitzean erreakzio ezberdin bat eragin zuen. Esan bezala, gatazkak bideratzeko modu moderatu eta erradikalen artean iritzi talka nabarmena baitzegoen.\nDonostiako FLSOk (Federación Local de Sociedades Obreras) Pasaiako arrantzaleen greba elkartasunagatik jarraitzea eztabaidatu zuenean, ezezkoa nagusitu zen. Tranbiako gidariek ere ezezkoa eman zioten. Hauek UGT sindikatuaren inguruan zebiltzan (1931ko uztailaren 27an UGTren parte izendatu zuten beren burua). Solidaridad de Obreros Vascos-ek, ere greba ez jarraitzeko deia egin zuen. Eta azkenik, Gobernadore Zibilak SOVek, Sozialistek eta errepublikazaleek ordena mantentzeko beren lankidetza eskaini ziotela adierazi zuen.\nTentsioak tentsio, Pasaiako arrantzaleek Greba Orokorraren deialdia aurrera eramateko intentzio osoa zuten.\nEgunean bertan, Gobernadorearen aginduei jarraiki, indar publikoek eraikin publikoak zaintzen egon ziren, segurtasun indarrek tropak zabaldu zituzten Donostian zehar eta soldaduek, zerbitzu publikoak (tranbia eta autobusak) gainbegiratu zituzten. Goizean goiz, La Unión sindikatuaren ordezkaritza bat, Astigarrabia buru zuena, Gobernu Zibilean agertu zen atxilotuen askatasuna eskatuz. Hori horrela ez bada, indarrera jo beharko zutelako abixua eman zioten. Aldasoro Gobernadoreak, hori hala balitz, energia osoz erantzuteko ordena duela erantzun zien.\nGoizeko 10:00etan Donostiara 4000 pertsona inguruko manifestazioa irten zen Trintxerpetik. Patronalarekin akordiorik lortzen ez zutela salatu eta donostiarrek ikus zezaten arrantzaleen egoera zein zen. Leloak honakoak ziren: “Queremos pan para nuestros hijos” eta “Libertad para nuestros compañeros”. Aldasoro Gobernadore Zibil errepublikazaleak ez zuen manifestazioa baimendu eta hura gelditzeko asmoz Armada eta segurtasun indarrak deitu zituen.\nMirakruz Gainan, Armadaren destakamentu bat topatu zuten manifestariek; soldaduek bi lerro osatzen zituzten. Manifestariek jakinarazi zieten modu baketsuan zetozela. Soldaduek pasatzen utzi baina, ohartarazi zieten Guardia Zibila aurrerago zegoela. Ategorrietara iristean, Guardia Zibilak pare bat abisu eman zituen, baina, manifestazioak jarraitzeko asmo osoa zuen.\nErantzuna, tirokatzen hastea izan zen. Sarraskia itzela izan zen eta inguruko bizilagun guztiak zaurituak artatzen hasi ziren etxeetako atarietan eta kotxe partikularretan zein gerora iritsitako anbulantzietan eraman zituzten ospitalera, sorospen etxeetara, eta abar. Mediku ugari mugitu zituzten tamainako erantzuna eman ahal izateko.\nHonakoak izan ziren Guardia Zibilaren erasoak eragindako hildako eta zaurituak:\n1. José Carnes, 32 urte.\n2. Manuel Pérez, 34 urte.\n3. José Novo Martínez, 25 urte.\n4. Antonio Barro, 31 urte.\n5. Julián Zurro Pérez, 19 urte.\n6. Jesús Camposoto, 23 urte.\n7. Manuel López Díaz, 26 urte. Egun batzuen ostean, zaurien larritasunagatik hil zen.\nZaurituak: Vicente Saleta, Providencia Ageita (21), Julio Fernandez (25), Manuel Doldán Pérez (18), Pedro Basterretxea (31), Lisardo Zapata (32), Manuel Alfonso, Antonio Barro (26), Valentin Ochoa (21), Carmen Candanal (27), José Suarez (25), Luis Centeno (29), Herminio Gonzalez, José Saletas, Emilio Ruiz, Eugenio Korta, Bruno San Jose, Juan Nieves Damapier, Manuel Alfamabrar (24), José Orleca (27), Vicente Sainz (17), Celestino La Rosa, Herminio González, Vicente Caterín (33), Julio Fernández (25), José Pardavilla (34), José Mariño (23), eta abar.\nEgoeraren larritasuna zela eta, 11:00etan agintarien batzordea Gobernu Zibilean batu zen. Hainbat ohar kaleratu zituzten. Batetik, José Fernández de Villa Arbille Gipuzkoako Gobernadore Militarrak, gerra egoera ezarri zuen Gipuzkoan. Ramón María Aldasoro y Galarza Gipuzkoako Gobernadore Zibilak, bere partetik, gatazkaren bi parteei (armadore eta arrantzaleei) gobernuaren bitartekaritza berriro eskaini zien. Baina mehatxu argi batekin: lau egun zituen gatazkaren parte bakoitzak arbitrajea onartzeko, eta ez egitekotan, pare bat egun lehenagoko ohar batean aipatu bezala, “serán considerados como rebeldes a la República y sometidos al máximo rigor de la Ley.”\nNeurriak neurri, erailketen berria zabaldu zenean, greba orokorra deitu zuten Donostian eta Pasaian. Goizeko 10:30ean, talde batek Askatasunaren hiribidearen eta Garibai kalearen arteko izkinan tranbia bat irauli zen. Mikelete talde bat agertu zen bertara, eta orduz geroztik, tranbiak zaintzen egon ziren Mikelete eta soldatuak. Izan ere, segurtasun indarren patruilak nonahi zeuden honezkero.\nEguerdian, lagun talde bat Askatasunaren Hiribidean zegoen Merino arma denda erasotzen saiatu zen, baina, Guardia Zibilak erasoa eten zuen. Arratsaldean manifestazio bat burutu zuten. Lehenago aipatu bezala, sindikatu bakoitzak bere posizionamendua zuen greba orokorra jarraitu eta bultzatzearen inguruan momentu honetan. Izan ere, manifestazioa, Groseko San Francisco Kalea 50.ean (kalearen amaiera aldera, Saguesetik hurbil), Guillermo Torrijos sozialistaren tailerraren paretik pasa zenean, manifestari batzuek piketea egin eta grebara biltzera deitu zituzten bertako langileak. Orduan gertatutakoa larria izan zen: tailer barrutik, ordea, norbaitek eskopetaz tiro batzuk egin zituen, hainbat pertsona zaurituz. Emilio Ruiz (20 urte), larri zauritu zuten. Besteak zaurituak, Felix Echezarreta, Antonio Sanz, Eugenio Alcorta, Justo Aláiz, Celestino Darrosa, Emilio Aranda, Ignacio Villar ziren. Berehala Sizilia erregimentuko soldaduak bertaratu ziren.\nHorretaz gain, Centro de Unión Republicanan bilera bat ospatu zuten hainbat afiliatuk. Guardia zibiko bat osatzea erabaki zuten. Besoko gorriak banatu zituzten haien artean, identifikatzeko eta beren egitekoa saltokietako jabeei beren lokalak irekitzera animatu zituzten, Donostiaren “normaltasuna” errekuperatu zedin.\nVilla Arbille Gobernadore Militarrak gertakariekin zerikusia izan zezaketenen aurkako atxiloketa agindua eman zuen. Egun horretan bertan lehenengo atxiloketak gauzatu ziren.\nArratsaldean, Martutenen bildurik zeuden Greba Batzordeko kideak, 11 guztira, atxilotu eta Ondarretan espetxeratu zituzten. Beste batzuek ihes egitea lortu zuten. Bestalde, Isabel La Católica Kalean (gaur egungo Errege Katolikoen kalean) zegoen Sindicato Únicoren egoitzan poliziak sartu eta bertan zeuden komunistak atxilotzen saiatu zen polizia “istilu berriak prestatzen” ari zirelako. Patiotik ihes egitea lortu zuten eta poliziak egoitza itxi zuen.\nIluntzean, poliziak Casa del Pueblora joan ziren, bertan zeuden sozialistak bilera batean zeudenean. Bildutakoek hauetako askok ere patiotik egin zuten ihes, ihesean kristalekin zauri asko egin zituztelarik.\nZaurituak Sorospen Etxera iristen joan ziren egun osoan zehar. Bertan ere jendea bildu zen, animoak emateko asmoz. Baina, Segurtasun Goardiek jende multzoa disolbatu zuten.\nAtegorrietako gertakari lazgarrien hurrengo egunean, maiatzaren 28an Polloen lurperatu egin zituzten hildakoak, autopsia egin ondoren. Jende andana bertaratu eta bildu zen azken agurra emateko asmoz.\nArratsaldez, Pasaia eta Donostiako arrantzontzietako armadoreen batzorde batek (hau da, arrantzontzien enpresen batzorde batek) Gobernadore Zibilari jakinarazi zion, gobernuak proposatutako bere arbitrajea onartzen zutela, gatazkari irtenbidea emateko. Jarraian, arrantzaleen ordezkaritza bat (baina ez sindikatua) Gobernadore Zibilarekin elkarrizketatu zen, gatazka konpontze bidean jarri asmoz.\nGauez, Esteban Goñi, Gregorio Acedo eta Manuel Prieto atxilotu zituzten Pasaian. 27an gertatutakoak jakin ostean, Luzuriagako langileak lana uztera behartu zituztela egotzirik. Hauek ez ziren ordea, atxilotuak izan ziren bakarrak. Villa Arbilleren aginduz honako guzti hauek atxilotu zituzten, besteak beste: Teodoro Ruiz Expósito, Jesús Larrañaga Txurruka, Sandalio Rubiera Mora, Salvador Ramos Lino, Gabriel Sayar Arellano, Jesús Tuero Álvarez, José Castro San Martín, Felix Otaduy Sañudo, Sebastián Zapirain Aguiñaga, Luis Zapirain Aguiñaga, Saturnino Pascual Díez, Juan Martínez Vergara, Justo Salvador Durango, Fidel Larrañaga Cuesta, Martin Martínez Mendizabal, Martin Tello Isla, José Bueno Risque, Nestor Rodríguez Cid eta Esteban Sánchez Guillermo.\nSarraskiaren ondorengo egunean, hasierako arazoa konpondu gabe zegoen oraindik. Hala, maiatzaren 30ean, La Unión arrantzaleen sindikatuaren egoitzan, 800 grebalarik batzarra egin zuten, gobernuaren arbitrajeaz hitz egiteko. Proposatutako laudoari men egitea erabaki zuten eta gatazkaren fase berrirako ordezkari berriak hautatu zituzten. Ondoren, armadoreen ordezkaritzarekin bildu ziren Merkataritza Elkartean, egoera aztertu eta elkarrizketa eta negoziazioak hasteko. Arratsaldean, Gipuzkoako gerra egoera altxa zen, Donostia, Pasaia, Lezo eta Errenterian izan ezik.\nJarraian atxiloketa gehiago egin zituzten: Lucio Andiano Martinez, Romualdo Lacalle Zamora, Apolinar Otxoa Orradre, Santiago San Martin Dominguez, Jose Maria Lizaso Urruti, Antonio Robles de Paco (6 guztira). Denak espetxeratu zituzten. Madrilen, Juan Miranda Aldunain, Diego Zarco Espiridion eta Pedro Alonso Martinez aske utzi zituzten.\nEgun hauetako nahasmena itzela zen. Gatazka artean konpondu gabe, eragin eta aztarna utzi zuen Ategorrietan gertatutakoak. Gainera, arrantzaleen egoerak berdin jarraitzen zuen. Horrela, ekainaren 3an Pasai San Pedroko irakasleek harpidetza publiko bat egitea proposatu zuten eskolan jangela bat sortzeko eta marinelen seme-alabei egunean otordu bat eskaintzeko. Harrera ona eduki zuen proposamenak herrian. Egun batzuk beranduago, Sociedad Recreativa Sampedrotarrak emanaldi bat eskaini zuen Moderno Zineman, sarrerekin grebak sortutako ondorioak leuntzeko.\nUne honetan, Ategorrietako gertaeren ondorio garrantzitsu bat aipatu behar da: Errepublikaren laguntzaile izan zena ordura arte, Ricardo Baroja margolari donostiarrak, Pioren anaiak, Arte Ederretako Erakusketen Idazkari kargua utzi zuen, hain zuzen ere sarraski horrengatik. Ekainaren 6an, dimisio-gutuna argitaratu zuen Solidaridad Obrera egunkarian. Han, hitzez hitz, “krimen” gisa kalifikatu zituen gertatutakoak, “botereaz jabetu den oligarkia” salatuz. Halaber, Errepublikaren fase honetan bere iritziz zegoen “erreformak egiteko moteltasuna, entxufismoa eta ordenako indarren metodo errepresiboen jarraipena” kritikatzen zituen gutun berdinean.\nEkainak 9an La Gacetak publikatu zuen Gobernuak erabakitako laudoa. Hori ikusita, arrantzaleek biharamunean, ekainaren 10ean, ontzietara igotzea eta lanera itzultzea erabaki zuten. 12an itsasoratu ziren.\nOro har, Errepublikaren etorrera justizia sozial eta itxaropenezko helmuga gorpuztu bezala ikusten zuten herritarrek. Nolabait, baldintza kaskarrak alboratzera iritsiko ziren geltoki bezala. Baina, Errepublikan, lehenagotik sortzen joan ziren tentsio askok eztanda egin zuten.\nHorren adibide dugu Pasaiako gatazka. Testuinguru ekonomiko zail batean kokatutako gatazka izan zen honakoa, gero eta langabezia handiagoa eta lan baldintza kaskarrak nagusitzen ziren momentu batean.\nPasaiakoa ez zen zuzenki Errepublikaren aurkako greba bat izan. Aitzitik, esan genezake, nola edo hala Errepublika estutasunean jarri zuen gaietako bat izan zela, bertan garatu zen mugimendua kontrolaezina egin zitzaiolako, eta baita bere alderdi errepresorea atera behar izan zutelako, benetako sarraski bat gauzatuz eta Pasaian, Donostian eta bere inguruan ahaztu ezin den aztarna bat betiko utziz.\nHitz batean esanda, Pasaian, hots, Errepublikaren hasiera-hasieran, jada islatzen hasi zen, Errepublikaren arazoetako bat izan zena. Hau da, herri eta langile klaseek Errepublikari atxikitu zizkioten balore eta berdintasun itxaropenak, antsietatez hartu zituztela, berehalako konponbideak aldarrikatu eta exijitu zituztela. Konpondu beharreko arazoak, baina, hamarkada luzeetan zehar enkistaturik zeramatzaten auziak ziren. Aldaketa mantsoa aurreikusten zuten boteretik, baina, langile eta herritarrek berehalako emaitzak behar zituzten.\nAtegorrietako sarraskiaren 90. urteurrena dela eta, bertan gertatutakoa oroitzeko eta egun hartan hildako eta zauritutako langileak errekonozitzeko proposamena.\nAurten, 2021eko maiatzaren 27an, beteko dira 90 urte Ategorrietan Guardia Zibilak 7 langile hil eta beste 30 baino gehiago zauritu zituela.\nPasaiako gatazkaren hasiera ez da oso argia, baina jada 1931ko apirilaren 19an “El Día” egunkari nazionalistan, arrantzaleek haien aldarrikapenak zehazten zituzten: deskantsurako egunak, soldatak eta portuko langileen baldintzak hobetzea.\nMaiatzean zehar hainbat greba deialdi eta gatazka izan ziren. Ekintzaz eta tentsioz beteriko egunak izan ziren, lan baldintzen eskaerek eta negoziaketek ez aurrera ez atzera jarraitzen zutelako, eta arrantzaleen grebak aurrera ziraun.\nGertakariak bata bestearen atzetik gauzatzen hasi eta lehen atxiloketak ere ematen hasi ziren. Hortaz, San Pedro eta Trintxerpeko arrantzaleak greba orokorrerako deialdia egin eta manifestazio bat antolatu zuten Donostiara 1931ko maiatzaren 27rako.\nEgunean bertan, Gipuzkoako Gobernadore zibilaren aginduei jarraituz, indar polizialek eraikin publikoak zaintzen egon ziren, segurtasun indarrek tropak zabaldu zituzten Donostian zehar eta soldaduek, zerbitzu publikoak gainbegiratu zituzten.\n10:00etan abiatu zen Trintxerpetik Donostiara 4000 pertsona inguruko manifestazioa. Leloak honakoak ziren: “Queremos pan para nuestros hijos” eta “Libertad para nuestros compañeros”. Aldasoro Gobernadore zibilak ez zuen manifestazioa baimendu eta hura gelditzeko asmoz armada eta segurtasun indarrak deitu zituen.\nMirakruz Gainan, armadaren destakamentu bat topatu zuten eta manifestariek jakinarazi zieten modu baketsuan zetozela. Soldaduek pasatzen utzi baina, ohartarazi zieten Guardia Zibila aurrerago zegoela. Ategorrietara iristean, Guardia Zibilak pare bat abisu eman zituen, baina, manifestazioak jarraitzeko asmo osoa zuen.\nErantzuna, tirokatzen hastea izan zen. Sarraskia itzela izan zen eta inguruko bizilagun guztiak zaurituak artatzen hasi ziren etxeetako atarietan eta kotxe partikularretan zein gerora iritsitako anbulantzietan eraman zituzten ospitalera, sorospen etxeetara, eta abar.\nHildako eta zaurituen zenbaketa ez da zehatza oraindik, baina jasotako datuen arabera egun hartako erasoan, Guardia Zibilak 7 langile hil eta 30 baino gehiago zauritu zituen.\nErailketen ondorioz mobilizazioak burutu ziren Donostian. Mobilizazio hauetan ere segurtasun indarrek langile gehiago zauritu eta beste asko atxilotu zituzten. Egunean zehar etengabe izan zen zaurituen joan-etorria Sorospen Etxean.\nSarraskiaren egunetara oraindik ere, atxiloketak eman ziren arrantzaleen artean. Gatazka konpondu gabe, aztarna utzi zuen Ategorrietako sarraskiak.\nAtegorrietakoa, Donostian izan den langileen sarraski larriena izanda, deigarria da oraindik ere biktima horiei aitormen instituzionalik egin ez izana. Horregatik, EH Bilduko udal taldeak uste du sarraski horren 90. urteurrena une egokia izan daitekeela hiri honek haiekin eta gure historian zehar bizi kalitate duinaren eta lan eskubideen alde borrokatu diren pertsona guztiekin duen zorra kitatzeko.\nHoriek horrela, hau da IRADOKIZUNA:\n• Donostiako Udalak, Ategorrietako Sarraskiaren 90. urteurrena dela eta, errekonozimendu instituzionala sustatu eta adostu dezala sindikatuekin eta gainerako eragileekin.\nDonostian, 2021ko apirilaren 9an


Pintura Aluminiozko LODI Auto Aire - 20ml\nPintura airbrushing Aluminiozko Auto Aire LODIA, partikula oso txikiak, lan ondorioak gozokiak gainean, edo egin akabera zilarrezko.\nOrdena aurretik 13 ordu eta 24 minutu eta jaso ezazu artean ar. 26 eta og. 28 batera UPS - America\nAluminiozko oinarriak Auto Aire gaur partikulak dira, metalezko eta zerbitzatzen dira 3 mota lodiera: fina, ertain edo larriko.\nHau pigmentu du, estaldura handia eta ezin hobea da, batez ere aplikatu kolore gozokiak, emanez ongi aparteko sakontasuna.\nEgin klik irudiaren gainean ikusteko txartelak eta kontatu erreferentzia egiteko agindua.\nOHARRA: edukiontziak dira 120 ml, kantitate handiago edo pertsonalizazio jantziak: jar zaitez gurekin harremanetan.


KANOA - Urdaibai Aventura y Turismo Activo en Bizkaia\nCOASTEERING (2021ean eskuragarri)\nITSAS KAYAKA (2021ean eskuragarri)\nPIRAGUISMO IKASTAROAK (2021ean eskuragarri)\nSTAND UP PADDLE IKASTAROAK (2021ean eskuragarri)\nIbaiaren Jaitsiera eta Kanoa Zeharkaldiak\nKANOA IBILBIDEAK URDAIBAIKO BIOSFERAREN ERRESERBAN ZEHAR\nUrdaibaiko ibaitik egiten diren kanoa ibilbideak, UNESCO-k 1994an Biosferaren Erreserba bezala deklaratutako gune honen aberastasun naturala ezagutzeko aukera onena dira seguraski.\nEsparru pribilegiatu hau era dinamiko eta dibertigarri batetan ezagutzeko modu bat.\nSasoi bakoitzerako ekipamendu egokia, kanoa eta kayak egonkor eta hondoraezinekinak eta hauen erabilerari zein jarraitu beharreko ibilbideari buruzko azalpen bat entzun ostean prest egongo zarete ekintza honetaz gozatzeko.\nIbilbide desberdinak ditugu parte-hartzeile guztientzat egokituta\nLEKUA | KOKAPENA\nUR Urdaibairen ekintza zentrua, Laidako kanpinaren alboan (Arketa)\nDENBORALDIA | DATAK\nApirila – Urria\nTaldeak, kolektiboak, kuadrilak, asoziazioak, enpresen ekintzak, ikasle taldeak, ikasbidaiak, familiak …\nNORBERAK EKARRI BEHARREKOA:\nUretarako oinetakoak, bainujantzia, kamiseta, eskuohiala eta eguzkitako krema\n3 aukera Kanoa jardueretan\nAUKERA EZAZU IBILBIDE BAT KANOA EDO KAYAK HONDORAEZINEAN\nUrdaibaiko Ibaiaren Jaitsiera Gidarekin\nUrdaibaiko Ibaiaren Jaitsiera era Autonomoan\nZeharkaldia Urdaibaiko Ibiaren Bokalean\nKanoa Jaitsiera Gidarekin\nIbilbide bat Urdaibaiko kulturan eta naturan zehar.\nUrdaibaiko ibaiaren ibilbide osoa, Biosferaren erreserbaren Padura ezagutzeko modurik onena\nInguurua ezagutzen duen gida batez lagunduta, ibilbidean zehar aurkitzen diren leku garrantzitsuenen inguruan informatuko zaituzte. Teileriako tximinia, ontziola, marea errota … Formatu egokia taldeentzat batez ere.\nIbilbidea: Kanoa jaitsiera Gautegiz-Arteagatik Laidako hondartzara.\nIraupena: 2h 30 minutu.\nZailtasuna: Oinarrizkoa, hastapena (kayak itxiarekin erdimailakoa).\nGutxieneko adina: 12 urte (gutxieneko adina familian edo helduren baten laguntzarekin doazen umeentzat: 8 urte).\nGutxieneko/Gehienezko taldea: Gutxienez 5 pertsona, gehienez 64 pertsona txandako.\nOharrak: Ordutegia mareen arabaerakoa da. Mareen noranzkoaren arabera zeharkaldia norabide batean edo bestean egiten da. Piraguismoan esperientzia dutenentzat kayak itxian joateko aukera dago.\nPertsona bakoitzaren prezioak parte-hartzaile kopuruaren arabera.\n29 pertsona baino gehiago: 31,50 €\n15 – 29 pertsona: 33,60 €\n8 – 14 pertsona: 35,70 €\n5 – 7 pertsona: 42,00 €\nDeskontuak: Familiekin edo nagusiekin datozen 18 urtetik beherakoentzat %15eko deskontua. Kanoan hirugarren plazan doazen umeentzat: 50%.\nPrezioan barne: Materiala, instalazioak aldagela eta dutxekin, segurua eta monitorea. 21%eko BEZ barne.\nBarne sartzen den materiala: Kayak hondoraezin bikoitza (banakakoa nahi izan ezkero adierazi), bizkarrerako gerrikoa, flotazioan laguntzeko txalekoa, neoprenozko jantzia eta haizearen babeserako anoraka (eguraldia dela eta beharrezkoa denean), pala eta bidoi iragazkaitza.\nBarne sartzen ez dena: “Prezioan barne” atalean agertzen ez den guztia.\nKanoa Jaitsiera Gida gabe\nGozatu arrisku gabeko ibilbide seguru batetaz.\nUrdaibaiko ibaiaren ibilbide osoa era autonomoan, Biosferaren Erreserbaren padurak ezagunetzeko era ezin hobea.\nMareen indarra aprobetxatuz, aukera daukagu ingurune pribilegiatu hau modu dinamiko eta dibertigarri batetan ezagutzeko. Askatasun osoz egin daitekeen ur lasaietako ibilbidea gure azalpenak eta oharrak entzun ostean.\nGutxieneko/Gehienezko taldea: Ez dago gutxienekorik, gehienez 64 pertsona txandako.\n29 pertsona baino gehiago: 21,00 €\n15 – 29 pertsona: 22,00 €\n8 – 14 pertsona: 24,00 €\n7 pertsonaraino: 26,00 €\nNeoprenozko jantzia: Erabiliz gero 3 € gehituko zaizkio prezio totalari.\nEgun desberdin batetaz gozatzeko aukera\nIbilaldia Urdaibaiko ibaian zehar kanoa egonkor eta hondoraezinetan. Arketako portu txikian (gure zentroaren alboan) hasi eta bukatuaz, Gernikako ibaiaren bokaleko leku esanguratsuenetan zehar nabigatuko dugu: Mundaka, Sukarrieta, Laida, San Antonio eta Kanala.\nGida aditu baten laguntzarekin, ingurune hau ezagutuko dugu barne-barnetik.\nIbilbidea: Arketa – Kanala – Sukarrieta – Laida – Arketa.\nIraupena: 1h 30 minutu.\nZailtasuna: Oinarrizkoa, hastapena.\nGutxieneko adina: 10 urte (gutxieneko adina familian edo helduren baten laguntzarekin doazen umeentzat: 8 urte).\nOharrak: Jarduera honen ordutegia mareen araberako da, aurretiaz kontsultatu\n29 pertsona baino gehiago: 26,25 €\n15 – 29 pertsona: 28,00 €\n8 – 14 pertsona: 29,75 €\n5 – 7 pertsona: 35,00 €\nGida gabeko aukera: Ikusi Alokairuko atala.\nUrdaibaiko Biosferaren Erreserbaren Informazioa\nGehiago Ibarrangeluri Buruz\nGehiago Urdaibairi Buruz\n(Laidako kanpinaren ondoan)


Erakutsiz 132 nongo 30.062 Jabetzak - PAG 11/2.506\n285.000 € - 1200 €/hilabetea\netxea - Sant Esteve Sesrovires (MASIA BACH) , Eraikitako azalera 210m2, 15m2, 4 Gelak, 2 bainugelak,...\nNegozioa - Toledo ( ) .\n420.000 € - 1200 €/hilabetea\netxea - Ciudad sin unificar ( ) , Eraikitako azalera 10000m2.\n295.000 € - 1250 €/hilabetea\nErreferentzia ANDRE BELLAMY 18\npisu - Cullera , Eraikitako azalera 130m2, 15m2, 2 Gelak, 2 bainugelak, 5 Itsasora distantzia,...\n230.000 € - 1300 €/hilabetea\nMerkataritza-lokala - Almeria , Eraikitako azalera 188m2.\n305.000 € - 1300 €/hilabetea\nMerkataritza-lokala - Burgos (Centro) , Eraikitako azalera 250m2.\n330.000 € - 1300 €/hilabetea\netxea - Ciudad sin unificar ( ) , Eraikitako azalera 300m2, 5 Gelak, 3 bainugelak.\n190.320 € - 1325 €/hilabetea\nMerkataritza-lokala - Getafe (Buenavista) , Eraikitako azalera 146m2.\n110.000 € - 1416 €/hilabetea\nMerkataritza-lokala - Boadilla del Monte (Zona Noroeste) , Eraikitako azalera 196m2, 2 bainugelak.\nMerkataritza-lokala - Alcantarilla (Calle mayor) , Eraikitako azalera 192m2.\n110.000 € - 1500 €/hilabetea\nMerkataritza-lokala - Fuengirola (Centro) , Eraikitako azalera 125m2, 12m2, 2 bainugelak, 30 Itsasora...\n130.000 € - 1500 €/hilabetea\nMerkataritza-lokala - A Coruña (Vioño) , Eraikitako azalera 384m2, 2 bainugelak, Urbanizazioa.


Ibai parkea Nerbioi erriberan - BIHUR PARKEA - Estudio K\nHiri birgaitzea, paisaia, hiri-partaidetza\nIragan industrialeko zonaldea da, azken hamarkadetan hiriak berreskuratu duena. Orain, Bilbao Ría 2000-ren eskutik.\nUrban-Galindo eskualdea Barakaldo hiriaren eraldatzearen erakusgarri da (Bilbok 90eko hamarkadan hasitako joera jarraituz), XX mendera arte mineral zamaleku eta Labe Garai enpresek okupatua.\nGure proposamenak eszenatoki berriak pentsatu eta sentiarazi nahi ditu, industria desegiteak ekarritako hiri espazio berriek aukera berritzaileak eskaini ditzan. Hiri espazio kontzeptu berri bat proposatzen da, izaera iragankorreko, non ekintza programatu edo bat-batekoak banatu eta antolatu daitezkeen; esparru berean aisialdi espazioak eta natura birgaitze zonaldeak baitan hartzen dituenak.\nIbai parkea, zeinean modu mailakatu batean batzen diren hiri espazioen konnotazioak eta egonaldi areak, tamaina handiko zuhaitzak, lore eta zuhaixkak, hiri ortuak, landare haztegiak, landa zabalak eta zona heze naturalizatuak; horiek guztiak bizikleta eta oinezkoentzako pasealekuekin, egote guneekin eta paisaiaren begiratokiekin eta kirol guneekin lotuak.\nProposamen honek eboluzio arin eta erraza ahalegintzen du, espazio malguen bila. Espazio hauek, hiritar partaidetza eta genero perspektiba mekanismo ezberdinen bitartez izan dira ikasiak, industria ondarean garrantzitsuak izan diren aldeak baztertu gabe.\nUnitatea osatzen duten espazioen baturan, bi hiri errealitate batzen dira: hiri parketa eta prefigurazio parkea.\nLehenengoak hiri sarearekin kontaktuan dagoen esparrua da. Izaera intentsiboko erabilerak jasotzen ditu, eta hiri espazio publikoen hizkuntza eta ekipamenduen arabera antolatzen da; hiri-ortuak, plaza eta pasealekuak, kirol guneak eta itsas igerilekuak jasoz.\nBigarrenak, Ibaiarekin kontaktu gune garrantzitsuenetako bat osatzen du. Espazio irek eta malgu bat bezala planteatzen da, bere baitan erabilera anitz hartzeko gai dena: landa basatiak, hezeguneak, basoak etab.\nAzkenik, ura hartzen da proposamen honen egiturazko elementu bereizgarrietako bat bezala, bai kirol eta aisialdi erabilerarako, baita hezegune habitatak sortzeko beharrezkotzat ere, eskualdeko biodibertstitatea sustatuz.


Unibertsitateko Antzerki Erakustaldia: Alrededores de una silla. Bigarren emanaldia | Deusto Agenda\nUnibertsitateko Antzerki Erakustaldia: Alrededores de una silla. Bigarren emanaldia\nAlrededores de una silla antzezlanak pertsona bakarrarentzako lau hankako jarleku bizkardun horrek eragin litzakeen sentimenduak, jokabideak eta jarrerak islatzen ditu.\nAtsegin handiz gonbidatzen zaituztegu gure Unibertsitateko Antzerki Konpainiaren, Trikiñuelaren, Antzerki Erakustaldira, martxoaren 15ean, ostegunean. Aurtengo antzezlana Alrededores de una silla da, Aura Teatroren dramaturgia, 50 minutukoa. Bi emanaldi eskainiko dira:\nLehenengo emanaldia: 18:00\nBigarren emanaldia: 20:00\nGonbidapenak eskura ditzakezue unibertsitateko informazio gunean ordutegi honetan: 09:30 – 20:30 (astelehenetik ostiralera) eserleku guztiak bete arte. Gonbidapenak erreserba ditzakezue mezu baten bidez cultura@deusto.es helbidean, martxoak 13 arte. Dena dela, gonbidapenak informazio gunean eskuratu beharko dituzue emanaldi bakoitza hasi baino ordu erdi lehenago.\nBilboko campusa , Deusto Campus Bilbao , Aisia eta Kultura , Prensa , teatro , Trikiñuela


Mikel Garcia atletak Europako errekorra hautsi du Basauriko XXIII. Meeting paralinpikoan | Geuria\nBestetik, Espainiako bi errekor hautsi dira Basauriko probetan: Desirée Vila luzera jauzian, eta Tania Castillo 100 metroko lasterketan.\nZortzi segundutan hobetu du bere marka Garciak // Argazkia: Gotzon Garcia\nBasauriko XXIII. Meeting Probak maiatzaren 16an, igandez, izan dira Artunduaga kiroldegian. Guztira 160 atleta baino gehiagok hartu dute parte Meetingean -desagaitasunarekin eta desgaitasunik gabe-, zortzi herrialde desberdinetatik etorritakoak, eta Europako eta Espainiako errekorrak izan dira.\nAlde batetik, Basauriko Bertako-Javi Conde klubeko Mikel Garcia atletak (T-21) Europako errekorra hautsi du 800 metroko lasterketan 2’51″06ko markarekin. Zortzi segundutan hobetu du marka kontinentala Garciak, izan ere, azkenekoz 2’59″01 denborarekin egin zuen proba bera. Eta bestetik, Espainiako bi errekor hautsi dira Basauriko probetan: bata Desirée Vila (T63) atleta galiziarrak 4,17 metroko luzera jauzia egin du eta Tokikoko Paralinpiar Jokoetarako gutxienekoa lortu du, eta bestea, Tania Castillo (T37) bilbotarraren errekorra 100 metroko lasterketan 15 segunduko markarekin. Castillo Liberty Promesas selekzioarekin lehiatu da Basauriko probetan eta hamabost egun barru Polonian jokatuko den IPC Europako Txapelketan parte hartuko du.\nTania Castillo // Meeting Basauri\n“Eguraldiagatik egun zaila izan da, baina hala eta guztiz ere, marka onak lortu dira Basauriko probetan”, diote antolatzaileek. Jaurtiketatetan Ionut Preda errumaniarra (F57) eta Alvaro Del Amo madrildarra (F11) nabarmendu dituzte antolatzaileek: “Predak 27,68 metroko jaurtiketa egin du bere aulkitik, eta Del Amo irabazle izan da pisu eta disko jaurtiketetan, hurrenez hurren, 10,76 eta 33,36 metroko jaurtiketak egin ondoren”. Abiadura lasterketetan, Demba Diarra atleta maliarrak (T20) 200 metroko lasterketa irabazi du, eta Davide Bartolo italiarrak (T62) “lasterketa oso ona” egin du 25″91eko denborarekin; 400 metroko lasterketan Buinder S. Bermudez (T12; 51″31) eta Anderson Naranjo (T13; 51″62) kolonbiarren nagusitasuna azpimarratu dute antolatzaileek, baita Maitane Cano AT San Sebastian klubeko atletaren lasterketa ere (59″45), “Izaskun Oses domina paralinpiarra garaituta”.\nEra berean, honakoak nabarmendu dituzte: ‘Joseba Larrinagaren IX. Memoriala’ 5.000 metroko proban, Jesus Fernandez atleta asturiarrak (T20) lehen postua lortu du 16’20″91eko denborarekin; Abdallah Ben Lahcen atleta marokoarrak (T53) irabazi du 100 eta 200 metroko gurpildun aulkietan; eta Ruben Aldas eta Judith Tortosa izan dira Race Runnerreko proba berritzaileko lehenak.\nAmaieran ohiko sari banaketa egin du Basauriko Merkatariek Elkarteak, Meetingaren antolatzaileak, eta Ohorezko Txipiak ere banatu ditu. Aurten honakoek jaso dute Ohorezko Txipia: David Fernandez atleta asturiarrak, Juanjo Morgado entrenatzaile madrildarrak eta Basauri Kirolak erakundeak.\nSailkatuta: Atletismo egokitua, Atletismoa, Basauri Probak, Meeting, Meeting Basauri, Meeting Paralinpikoa\n290 kilometro egin dituzte Basauriko Javi Conde klubeko 53 atletak, Joko Paralinpiko “benetan inklusiboak” eskatzeko\n24 ordu korrika egingo dute 55 atletak Basaurin, Paralinpiar Joko “benetan inklusiboak” aldarrikatzeko\nArtunduaga eta Javi Conde-Atletismo Egokitua klubek lankidetza hitzarmena sinatu dute, Basaurin\nBigarren eskuko produktuen eta arropen Ekodenda bat irekiko du GBGEk\nUrtarriletik maiatzera bitartean Torrezabalen izango den kultur egitarauaren berri eman du Galdakaoko Udalak. Batez...\nTxalaparta saio didaktikoa antolatu du Zutarrik larunbatean Basaurin\nTxalaparta kontzertua antolatu dute Zutarrik eta Sestaoko Tx Eskolak urtarrilaren 22an, larunbatez, Basaurin. Kontzertuaz...\nMugiment KirolTxartela Arrigorriaga, Basauri eta Ugaon erabili ahalko dute abonatuek\nMugiment KirolTxartelak, kirola bultzatzeaz gainera herritarrei egindako kirol-eskaintza handitzea du helburu. Eusko Jaurlaritzak, Bizkaiko...\nZaratamoko eskolako gas depositoa kentzeko proposamenak jasotzeko epea bihar bukatuko da\nZaratamoko eskolako gas depositoa kendu eta gas naturala jartzeko eskaintzak jasotzeko azken eguna urtarrilaren...


200 lanpostu baino gehiago Empleo Gune Foroan\nKategoriak: Gazte Plana — Etiketak: gasteiz gaztea laguntzaileak, gazteak, lana, upv-ehu — 14 otsaila 2020 08:30\nEmpleo Gune EHUko Arabako campusak eta Gasteizko Udalak antolatutako enplegu foroa da. 2020ko martxoaren 5ean egingo da, Gasteizko Europa Biltzar Jauregian.\nDagoeneko 200 lan eskaintza baino gehiago dituzte beren webgunean. Eguneratu zure CVa eta eman izena!\nKategoriak: Gazte Plana, Gazteak hedabideetan, Gazteen emaitzak., Producto de jóvenes — Etiketak: gazteak, Informazioa, instagram, parte hartzea, participación — 07:45\nGasteizko gazteek kudeatuko dute instagram @vitoriagazteok kontua. Udalak, Gazteria Zerbitzuaren bitartez eta Gardentasun eta Edukien Atalarekiko lankidetzan, profil hori sortu du herritarrei ahotsa emateko helburuarekin, udalaren sare sozial bat partikularren —zehazki, 16 eta 35 urte bitarteko gazteen— eskura jarriz. Ekimen aitzindaria da Estatuan.\nKategoriak: Gazte Plana — Etiketak: gazteak, lana, Lanbide — 07:30\nHAZILAN pertsona gazteak lan-munduan txertatzera bideratutako programa bat da.\nPrograman parte hartu duten pertsonen % 63k baino gehiagok lan-munduan sartzea lortu dute.\nHAZILAN jarduera-ibilbide osoa da, xede hauei begirakoa:\nLangabezia- edo azpienplegu- egoeran dauden 20 eta 44 urte bitarteko pertsona gazte prestatuen lan-munduan sartzea lortu dute.\nEnpresei beren jarduera-arloetan prestatuta eta espezializatuta dauden giza taldeak eskaini, besteak beste, beren hedapen- eta berrikuntza- proiektuak garatzeko.\nHAZILAN programan zurekin izango gaituzu, langileen kontratazioa dela eta, enpresak eskatzen ari diren gaitasun sozioprofesionalak (komunikazioa, sormena…) gara ditzazun. Horrez gain, enpresetan egiteko praktikak eskainiko dira, zeinak baliagarriak izango diren lan-merkatuan sar zaitezen.\nGazteentzako jarduerak udalaren liburutegi sarean\nKategoriak: Gazte Plana — Etiketak: gazteak, irakurketa, kultura, liburutegiak — 12 otsaila 2020 08:00\nProposamen pedagogikoak ipuinetara, poesiara, musikara eta antzerkira hurbiltzeko. Jarduera erakargarriez beteriko eskaintza familia osoarentzat.\nHaur eta familientzako jarduerak: 2020ko otsailetik maiatzera\nLansarean, euskarazko lan ataria\nKategoriak: Gazte Plana — Etiketak: euskara, gazteak, lana — 07:30\nBai Euskarari Elkarteak LANSAREAN proiektua jarri du martxan, alor sozioekonomikoaren euskalduntzean eragiteko. Lan-atariak enpresa edo-eta profesional euskaldunak ezagutzeko aukera erraztuko du:\nEuropean Youth Parliament Gasteizen\nKategoriak: Producto de jóvenes — Etiketak: europa, gazteak, parte hartzea — 11 otsaila 2020 08:00\nGazteen Europako Parlamentua (ingelesez: European Youth Parliament) Europako gazteen beharrei aurre egiteko jarrera hezitzailea duen erakunde apolitikoa eta alderdikoia ez den erakunde bat da. EYPek pentsamendu kritiko eta independentea izatera bultzatzen ditu gazteak, eta beren etorkizunerako funtsezkoak diren trebetasun sozial eta politikoak ikastea errazten die.\nTranbiaren zabaltzea unibertsitateraino\nKategoriak: Gazte Plana, Gazteak hedabideetan — Etiketak: EHU, garraioa, gasteiz gaztea laguntzaileak, gazteak, jaiak, jóvenes — 07:30\nGasteizko tranbiaren unibertsitaterako luzapenaren inaugurazio ekitaldia hilaren 15ean izango da. Euskotrenen tranbiaren unitate estra-luze berriak ere egun berean hasiko dira zerbitzua ematen\nTarte berriaren estreinaldia Geraldine jazz taldeak alaituko du zazpi moduluz osatutako unitate berrietako baten barruan.\nBertako fest. Baratza aretoa\nKategoriak: Producto de jóvenes — Etiketak: antzerkia, creatividad, gasteiz gaztea laguntzaileak, gazteak, sormena — 10 otsaila 2020 08:00\nHemendik gertu, gure baratzetik gertu, hori da Bertako Fest, minifesti bat non aukera izango dugun gure etxean, egoitza artistikoetan edo gure hirian edo inguruetan sortzen aritu diren lanak ikusteko.\nEtxerako eta munduari erakusteko lekua da.\nOstirala 14_20:00_FANNY GIRAUD CIE JUNTOS, diálogo de una soledad acompañada (Antzerkia)\nLarunbata 15 _20:00_DETRITUS TEATRO “Ovarios verdes fritos”\nIgandea 16_19:00_COLECTIVO IN EXTREMIS ”Gesto” Teatro eta SUSANNE GRAU “Latencia” Residencias / Egonaldiak 2020 (prozesuaren erakusketa)\nGazteentzako eta Antzerki Musikalaren Taldeak Eszena-Arte Tailerrean (EAT)\nKategoriak: Gazte Plana — Etiketak: antzerkia, formakuntza, gasteiz gaztea laguntzaileak, gazteak — 07:30\nEhun bat gaztek antzezpena, gorputz-espresioa, kantua, dantza… ikasten dituzte. Gurekin oholtzan irudikatu eta jolastu nahi duzu? Zure adinetako lagunekin emozio berrien bila joan nahi?